**UOT 339.9:330.15:338.47**

**XƏZƏR HÖVZƏSİ REGİONUNUN**

**İQTİSADİ POTENSİALI VƏ İXRAC İNFRASTRUKTURU**

**Hacızadə Elşən Mahmud oğlu**

i.e.d., prof. Azərbaycan Dövlət İqtisad Universiteti

Az 1001, İstiqlaliyyət küçəsi 6

[elshan@hajizada.com](https://mail.rambler.ru/#/compose/to=elshan%40hajizada.com)

**Xülasə**

***Tədqiqatın məqsədi:*** Xəzər hövzəsi regionunun iqtisadi potensialının və ixrac infrastrukturunun yeni geoiqtisadi reallıqlar baxımından təhlili və qiymətləndirilməsi və bu arealda müvafiq təkmilləşdirmələri şərtləndirən perspektivlərin müəyyən olunmasıdır.

***Tədqiqatın metodologiyası:*** amilli və müqayisəli təhlil metodları.

***Tədqiqatın nəticələri:*** Xəzər hövzəsi regionunun iqtisadi potensialının və ixrac infrastrukturunun müasir vəziyyətinin təhlili və qiymətləndirilməsi üzrə müvafiq ümumiləşdirmələr aparılmış, Xəzərin beynəlxalq hüquqi statusunun müəyyən edilməsinin məqbul ssenariləri əsaslandırılmışdır.

***Tədqiqatın məhdudiyyətləri***: Xəzərin yeni beynəlxalq hüquqi statusunun formalaşması ilə bağlı fikir ayrılıqları və Xəzər hövzəsi regionunun karbohidrogen resurslarının dəqiq həcminin müəyyən olunması üzrə dinamik meyillərin və konfidensiallığın mövcudluğu.

***Tədqiqatın praktiki əhəmiyyəti:*** Xəzər hövzəsi regionunun iqtisadi potensialı və ixrac infrastrukturu üzrə məlumatlandırmada alternativ informasiya təminatlılığı və habelə Xəzərin beynəlxalq hüquqi statusunun müəyyən edilməsi istiqamətində tədqiqatlarda istifadə imkanlığı.

***Tədqiqatın orijinallığı və elmi yeniliyi:*** yeni geoiqtisadi reallıqlar baxımından Xəzər hövzəsi regionunun təbii sərvətləri və ixrac potensialı üzrə müvafiq təhlili ümumiləşdirmələrin aparılması və bu kontekstdə Xəzərin beynəlxalq hüquqi statusunun müəyyən edilməsində gözləntilərin qiymətləndirilməsi.

**Açar sözlər:** *Xəzər hövzəsi regionu, Xəzərin beynəlxalq hüquqi statusu, karbohidrogen resursları, ixrac potensialı, nəqliyyat və logistika sistemi*

**1.Giriş**

SSRİ dövlətinin süqutundan sonra Xəzər dənizi ətrafında Rusiya (*SSRİ-nin varisi*) və İrandan başqa yeni müstəqil dövlətlərin - Azərbaycan, Qazaxıstan və Türkmənistan yaranışı ilə bu coğrafiyanın diplomatik təcrübədə Xəzər hövzəsi regionu adlandırılması dövriyyəyə gətrildi. O da diqqətdən yayınmamalıdır ki, Xəzər hövzəsi regionu vahid geosiyasi məkan olaraq çıxış etmir. Regionun ayrı-ayrı ölkələri Avropa və Asiyaya mənsub olduqlarından, regional baxımdan isə ümumilkdə AvroAsiya kontinentində qovuşduqlarından onlar həm də müqabil subregionlara da aid olunurlar. Lakin bütün bunlara baxmayaraq, birləşdirici funksionallığı ilə mərkəzində Xəzər dənizinin dayandığı bu coğrafiya yeni geosiyasətdə Xəzər hövzəsi regionu olaraq təsbitini tapır.

Xəzərin əvvəllər xüsusən Azərbaycan hissəsində sənaye baxımından istismar edilən neftli-qazlı yataqları digər Xəzər hövzəsi ölkələrinin kəşfiyyat altında olan müvafiq sahələrində son 10-15 il ərzində hasilatın başlanması və genişlənməsi ilə bağlı ümumilikdə böyük toplum halına gələrək qlobal energetik səciyyə daşımaqdadır. Hazırda bu regionda ümumi illik hasilat neftə ekvivalent ölçüdə 200 milyon tonu ötmüşdür [5, 18, 21]. Bu sahədə mövcüd layihələrin tam gücü ilə reallaşması halında regionun hasilat gücünün orta hesabla 2 dəfəyədək artacağı gözləniləndir. Elə bu baxımdan da, yaxın 10-15 il ərzində Xəzər hövzəsi regionunun qüdrətinin bir qədər də artması, onun Avropanın ən böyük enerji təminatçısı rolunda çıxış etməsi daha da genişlənəcəkdir. Bununla belə, hazırda Xəzərin beynəlxalq hüquqi statusu məsələsinin açıq qalması buradakı karbohidrogen ehtiyatlarının mənimsənilməsində bir sıra problemlər və məhdudiyyətlər yaradır. Bununla belə, onun beynəlxalq hüquqi statusu məsələsinə yalnız mineral resursların istismar problemi kimi də yanaşılmalıdır. Xəzər dənizi və onun ətraf zonası digər təbii sərvətlər, tərkrarsız və qiymətsiz bioloji resurslar baxımından da olduqca zəngin və möhtəşəmdir. Burada çox dəyərli keyfiyyətləri ilə fərqlənən nərə balıqlarının 90%-i cəmləşmişdir. Avropa və Asiyanı birləşdirən, Böyük İpək yolunun əsas marşrutları üzərində dayanan Xəzər dənizi həm də mühüm nəqliyyat-lögistik əhəmiyyət daşıyır. Yeni geostrateji reallıqlar onu qlobal neft və qaz kəmərlərinin, beynəlxalq kommunikasiya xətlərinin gələcəyi olan bir zonaya çevirir. Bu baxımdan da Xəzərin beynəlxalq hüquqi statusunun qəti müəyyən olunmaması onun dünya iqtisadiyyatının inkişafına təkan verəcək potensiadan səmərəli istifadəsini məhdudlaşdırır, burada həyata keçirilən və nəzərdə tutulan müvafiq layihələrin reallaşmasını ləngidir, naviqasiya, kommunikasiya və tranzit çətinlikləri yaradır. Bütün bu problemlərin araşdırılması, müvafiq təhlil və qiymətləndirmələrin aparılması, onların aradan qaldırılması üzrə uyğun konseptual istiqamətlərin müəyyən olunması elmi-tədqiqat baxımından da aktuallıq kəsb edir.

Nəzərdən keçirilənləri əsas götürərək məqalədə yeni geoiqtisadi reallıqlar baxımından Xəzər hövzəsi regionunun iqtisadi potensialının və ixrac infrastrukturunun təhlili və qiymətləndirilməsi və bu coğrafiyada müvafiq təkmilləşdirmələri şərtləndirən perspektivlərin müəyyən olunması məqsəd olaraq qarşıya qoyulur. Məqsədə nail olmaq üçün tədqiqat vəzifələri kimi öncə Xəzərlə bağlı tarixi-cöğrafi özəlliklərin, onun ekosisteminin, sərvətlər çevrəsinin təhlilinə seçim edilmişdir. Bu sırada həm də prinsipial vəzifə kimi Xəzərin dəniz və göl olmasını şərtləndirən prinsip və meyarlar bir araya gətirilərək təhlil obyektinə çevrilmişdir. Xəzərin beynəlxalq-hüquqi statusu probleminin arşdırılması, onun sərvətlərindən və nəqliyyat-logistika potensialından səmərəli istifadə imkanları və bütün bu müstəvidə özünü biruzə verən mümkün görüntülü amillər sferası tədqiqat altına alınmışdır.

**2.Xəzər: tarixi-coğrafi özəlliklər, ekosistem, sərvətlər və çətinliklər**

AvroAsiya kontinentində - Avropa ilə Asiyanın qovuşduğu məkanda yerləşən Xəzər dünyada ən böyük qapalı su hövzəsidir. Ölçüsünə, geoloji xarakterinə və inkişaf tarixinə görə dəniz hesab edilir. Tarixi mənbələrdə və ədəbiyyatlarda Xəzər dənizinin çoxsaylı adlarına - Kirkan, Gürgan, Kaspi, Abeskun, Xarəzm, Bakı, Dərbənd, Şirvan, Mazandaran, Şaray, Şi Hay, Xvalın və s. rast gəlinir. Bunlardan hazırda Xəzər və Kaspi adları daha çox işlədiləndir [10, 11, 22]. Coğrafi parametrlərinə görə o, 37-47-ci şimal enlikləri və 47-55-ci şərq uzunluqları arasında mövqedə dayanır. Dəniz səviyyəsindən 28 metr aşağıda qərar tutan Xəzərin ümumi sahəsi təxminən 371 min km2, uzunluğu (*şimaldan-cənuba*) 1205 km, eni isə (*qərbdən-şərqə*) 195 km-dən 435 km-dəkdir (*ortalama 310-320 km*). Suyunun ümumi həcmi 78,2 min km3 olub, sahil xəttinin uzunluğu 6,5-6,7 min km (*onun 800 km-ə qədəri Azərbaycan ərazisinə düşür*), adalarala birlikdə 7 min km-ə yaxındır. Burada ən dərin yer 1025 metr, orta dərinlik isə 208 metrdir [1, 2, 20. 23].

Relyefinə və hidroloji xüsusiyyətlərinə görə Xəzər dənizi Şimali Xəzər (*dərinliyi 25 m-dək*), Orta Xəzər (*Dərbənd çökəkliyində dərinliyi 788 m-dək*) və Cənubi Xəzər (*dərinliyi 1025 m-dək*) olmaqla üç hissəyə bölünür. Orta Xəzərin Şimali Xəzərlə təbii sərhədi Manqışlaq astanası, Cənubi Xəzərlə təbii sərhədi isə Abşeron astanası boyunca keçir.

Tarixi, arxeoloji, geoloji araşdırmalar göstərir ki, Xəzər dənizi Üst Miosenə qədər Qara dənizlə əlaqədə olmuşdur. Sonra bu əlaqə kəsilmiş, Xəzər dənizi qapalı su hövzəsinə çevrilmişdir. Üst Pliosendə (*Akçaqıl əsrində*) okeanla yenidən birləşmişdir. O zaman Xəzərin Baltik dənizinə də çıxışları varmış. Ümumiyyətlə, Xəzər dənizi qədim dövrdə okeanla birləşmiş, 50-60 miyon il öncə Aralıq, Qara və Azov dənizləri ilə birlikdə Para Tetis dənizinin tərkibində olmuşdur. Xəzər dənizinin əlahiddə su hövzəsi kimi yaşı 3-5 milyon il hesab edilir. Hazırda Xəzər dənizi Qara dənizlə süni yaradılmış Volqa-Don kanalı, Baltik dənizi ilə isə Volqa-Baltik su yolu vasitəsilə birləşmişdir.

Xəzər dənizinin suyu okean mənşəlidir. Burada suyun orta duzluluğu okean suyunun orta duzluluğundan təxminən 3 dəfə az - 12,85 ‰ (*promil*) təşkil edir. Aşağı duzluluq dənizin qapalı və çay axınlarının böyük olması ilə əlaqələndirilir. Xəzər suyunda okean sularına nisbətən karbonat və sulfatların miqdarı çox, xloridlərin miqdarı isə azdır.

Xəzər dənizinin iqlimi şimal hissədə kontenental, mərkəzdə orta, çənubda subtropikdir. Qışda havanın tempraturu şimalda - 8... - 10, yayda cənubda + 26... + 27 dərəcə dəyişir. Maksimal istilik + 44 dərəcə qeydə alınmışdır. Burada temperatur rejimi istilik balansı elementlərinin illik dəyişmələrinin təsiri nəticəsində formalaşır. Əsas istilik mənbəyi günəşdən daxil olan qısadalğalı radiasiyadır. Dəniz suyunun səth temperaturu Şimali və Orta Xəzərdə 24-24°C, Cənubi Xəzərdə isə 25-28°C-ə bərabər olur. Yay mövsümündə dənizin orta hissəsində mənfi temperatur anomaliyaları da müşahidə edilir. Dənizin dayaz şimal hissəsi hər il donmaya məruz qalır. Sərt qışda Şimali Xəzərin bütün səthi, mülayim qışda isə 3 m izobata (*su hövzələrinin dərinliyinin bərabər ölçülü xətləri*) qədər olan əraziləri donur. Burada ən böyük buz qatı yanvar-fevral aylarında (*sərt qışda sal buzun qalınlığı 70-90 sm, mülayim qışda 35-40 sm*) müşahidə edilir. Cənubi Xəzərdə isə çox nadir hallarda buz yaranır. Dənizdə buzların yaşama müddəti - normal qış mövsümlərində Şimali Xəzərin dayaz sahil zonaları 60-140 gün, açıq dəniz rayonlarında isə 10-40 gündür. Yay mövsümündə dənizin orta hissəsində mənfi temperatur anomaliyaları da müşahidə edilir.

Xəzər həm də [Yer](https://az.wikipedia.org/wiki/Yer) kürəsinin küləkli və dalğalı dənizələrindən sayılır. Statistik təqdimatlara görə dənizdə ildə 250 gün qasırğalı küləklər müşahidə edilir. Burada ən böyük dalğalar 8 m-ə qədər yüksəlir [2, 7, 20, 23].

Xəzərə 130-dan çox çay tökülür. Onlardan ən böyükləri sırasında Volqa, Kür, Emba, Ural, Terek, Sulak, Samur, Səfidrud və Kürkan çayları yer alır. Onlardan yalnız doqquzunun mənsəbi delta xarakterlidir. Volqa Xəzərə tökülən ən böyük çaydır və onun uzunluğu 3531 km, çoxillik orta axımı isə 251-254 km3-dir. Xəzərin şərq sahillərində hidroqrafik şəbəkə yox dərəcəsindədir. Qazaxıstan ərazisindən Ural və Emba çayları, Türkmənistandan isə yeganə daimi su axarı Atrek çayı axır. Türkmənistan sahilində Xəzər dənizinin ən nəhəng körfəzi - Qara-Boğaz-Qol yerləşir. Bu körfəz-göl xüsusi maraq kəsb edir. Sahəsi 25 min km2-ə yaxın olan Qara-Boğaz-Qol dənizin səviyyəsindən asılılıqda hüdudlarını dövri olaraq dəyişir. Onu dənizlə eni 110-300 metr və uzunluğu 8-10,5 km olan dar boğaz birləşdirir. Körfəzin səviyyəsi Xəzər dənizinin səviyyəsindən daim dəyişkən olaraq 2-6 metr aşağıdır. Belə vəziyyət isə dənizlə göl arasında unikal təmas - dünyada yeganə olan dəniz şəlalaləsi yaratmışdır [1, 2, 23].

Xəzər dənizi və onun ətraf zonası təbii resurslar baxımından çox zəngindir. Dənizin özü də tərkrarsız və qiymətsiz olan bioloji resurslarla möhtəşəmdir. Burada yüzdən çox balıq növü 45 mm uzunluqda olan hirkanobus xul balığından tutmuş uzunluğu bəzən 5 metrə çatan nəhəng bölgə balığına rast gəlinir. Xəzər həm də dünya ehtiyatı və genofondunun əsasını təşkil edən nərə balıqlarının (*dünya balıq hasilatının 90%-i*) cəmləşdiyi başlıca qlobal su hövzəsidir. Burada üçüncü dövr sarmat və pont dənizləri vaxtının faunası saxlanmışdır və Xəzər suitisi burada yeganə məməli su heyvanıdır. Xəzər dənizi quşların Avropa, Asiya və Yaxın Şərq arasında köçməsinin əsas marşrutlarından biridir. Miqrasiya zamanı hər il regiondan 12 milyona qədər quş uçub keçir, 5 milyon quş isə burada qışlayır.

Xəzərin florası da zəngindir. Miosen dövründən məlum olan bu dəniz florası 755 növ və yarımnövdən ibarətdir ki, onun da 5 növü ali bitkilərdir. Çayların aşağı axarı və dənizin dayaz hissələri su bataqlıq quşları üçün qiymətli yem və yuva qurma yerləridir. Ramsar konvensiyasına əsasən onların mühafizəsi üçün Xəzərin sahil zonasında üç qoruq: Azərbaycanda - Qızılağac, Rusiyada-Həştərxan, Türkmənistanda - Xəzər yaradılmışdır.

Xəzər dənizi özünün sahil zonasındakı təbii mühiti ilə də fərqlənir. Bol günəş radiasiyası, narın qumlu və bəzən meşə zolaqlı çimərliklər, ətraf ərazidəki mineral sular və müalicəvi palçıqlar burada istirahət və rekreasiya üçün geniş imkanlar yaradaraq ona digər anoloji dənizlərlə müqayisədə bir sıra üstünlüklər gətirir.

Xəzər dənizinin dibində bol neft, qaz, kimyəvi xammal yataqları vardır. Burada Abşeron və Bakı arxipelaqları akvatoriyalarında tarixən neft və qaz resursları hasil olunmuşdur. İndi isə hasilat zonası bu və ya digər dərəcədə bütün digər Xəzəryanı ölkələri də əhatə edir. Burada ehtimal olunan ehtiyatlar 100 milyard barel və ya 25-30 milyard ton miqyasında hesablanır ki, bu da Şimal dənizi və Fars körfəzi nisbətində aralıq bir göstəricidir. Bunlardan 10 milyard ton karbohidrogenin aşkarlanması isə artıq kəşfiyyat təsdiqini almışdır. Region həmçinin digər mineral ehtiyatlardan tikinti daşları ilə, o cümlədən bəzək daşlarının qiymətli növləri və müxtəlif duzlarla zəngindir.

Xəzər həm də mühüm nəqliyyat-logistika sistemliyi əhəmiyyətinə malikdir. O qədim İpək yolunun əsas arteriyası üzərində qərar tutmuşdur. Dənizin şərq və qərbini bərə keçidləri birləşdirir. Əsas limanları Bakı, Aktau, Türkmənbaşı, Həştərxan, Mahaçqala, Atırau, Bəndər-Ənzəli, Nouşəhər. Bu sırada ən böyük liman şəhəri regionun əsas logistik mərkəzi Bakıdır.

Bütün effektləri ilə yanaşı, Xəzər dənizi həm də bir sıra problemlərin də əhatəsindədir. Bu sırada təbii, ekoloji və həmçinin, hüquqi problemlər də mövcuddur.

Hazırda Xəzərdə çətin ekoloji durum yaşanır və bu dənizin şelf zonasının çirklənməsi ilə daha kəskindir. Bəzi yerlərdə ölü zonalar yaranmış və çirkləndiricilərin qiyməti normanı 10-20 dəfə ötmüşdür. Çirklənmə mənbələri olaraq ilk sırada Xəzərə axan çaylar dayanır. Onlar vasitəsi ilə Xəzərə ildə 75 milyon ton neft məhsulları gətirilir ki, bunun da əksər hissəsi (*95%*) Volqa çayının payına düşür. Bununla belə, Xəzərətrafı ölkələr arasında dənizin mühafizəsi üçün yekdil saziş olmadığından brakonyerlik vüsət almışıdır. Çirklənmənin və brakonyerliyin artması və həmçinin Xəzər ətrafındakı balıqartırma zavodlarının əvvəlki güclə işləməməsi dənizdə bir çox növlərin, xüsusən də nərə balığının ehtiyatının tükənməsi problemini yaratmışdır [13, 18].

Xəzər dənizi səviyyəsinin dəyişməsi də onun əsas problemləri sırasındadır. Belə ki, bu dəyişmə sahil zonasında sosial-iqtisadi və ekoloji çətinliklərlə müşaiyət olunur. Bundan başqa o da vurğulanmalıdır ki, Xəzər dənizi olduqca seysmoaktiv regionda yerləmişdir. Burada tez-tez baş verən zəlzələlər təbii və sosioloji fəsadlara yol açır.

Xəzərin hüquqi problemlərinin əsasında onun status məsələsi dayanır. Əvvəllər iki dövlətin sərhədlərində yerləşən Xəzər 1991-ci ildə SSRİ-nin dağılması ilə hazırda beş müstəqil dövləti - Azərbaycan, Rusiya, Qazaxıstan, Türkmənistan və İranı əhatəsinə almışdır. Bu isə öz növbəsində onun statusu ilə bağlı yeni geosiyasi vəziyyət yaratmışdır. Xəzərətrafı ölkələrin mövqelərinin müxtəlifliyindən bu problem hələ də həll olunmamış qalır.


**3.Xəzər: dəniz yoxsa göl**

Xəzərlə bağlı mühüm cəhətlərdən biri onun dəniz və ya göl olması ilə bağlıdır. Bu məsələnin nəzəri və təcrübi reallıqlar baxımından dəyələndirilməsinə ehtiyac vardır. Yəni əvvəlcə dəniz və gölün xüsusi cəhətləri, onların mahiyyətinin kəsişən məqamları və fərqlilikləri bir araya gətirilib qiymətləndirilməlidir. Enskilopedik və elmi ədəbiyyatlarda dəniz və gölün mahiyyəti ilə bağlı ümumiləşən xüsusiyyətlər yetərincədir. Belə ki, bu sferada dəniz dünya [okean](https://az.wikipedia.org/wiki/Okean)ının bir hissəsi, struktur vahidi olaraq dəyərləndirilir.

Dənizin (*ingiliscə -* sea *- dəniz*) əsas xüsusiyyəti iri ölçülü su hövzəsi kimi okeanın ucqarlarında yerləşməsi və okeanla bir və ya bir neçə boğazla birləşmiş olmasıdır. Dənizlər qismən quru və qismən də sualtı relyef yüksəklikləri (*astanalar*) ilə ayrılırlar. Onlar başlıca olaraq hidroloji rejiminə görə okeanın açıq hissəsindən fərqlənir. Dənizlərin yaranışı bütün hallarda təbiidir və bir qayda olaraq onların suyu duzludur. Dənizlər həm də daxili, kənar, materiklərarası və adalararası kimi təsnifata da məruz qalırlar. Daxili dənizlər materikin quru hissəsinin üzərində yerləşir və bir qayda olaraq, onlar dünya okeanı ilə bir və ya bir neçə körfəz vasitəsi ilə birləşirlər. Kənar dənizlər daxili dənizlərdən materikin içərisində deyil, onun kənarında olması və okeanla birbaşa və ya adalarla birləşməsi xüsusiyyətinə görə fərqlənirlər. Materiklərarası dənizlər isə materiklər arasında yerləşir. Nəhəng adalar arasında qərar tutan dənizlər adalararası dənizlər adlandırılır. Dənizlər arasında materiklərlə bir başa sahili olmayan, okeana daxildə (*Atlantik okeanda Sarqas dənizi*) yerləşənlərə də rast gəlinir. Müvafiq ədəbiyyatlarda həm də dünya okeanından tam təcrid edilmiş nəhəng su hövzələrinin, təbii ki göllərin dəniz adlandırılması təcrübəsi də yer alır. Bu sırada ən nəhəng su hövzəsi kimi Xəzər dənizi göstərilir.

Göl (*ingiliscə -* lake *- dəniz*) materikin quru hissəsi üzərində yerləşən, tam quru sahillərə malik qapalı və həmçinin dənizlər və dünya okeanı ilə birbaşa əlaqəsi olmayan su hövzəsidir. Göllər geoloji baxımdan nisbətən yaxın keçmişdə, son bir neçə on min illər ərzində yaranmışlar. Bununla belə, təkrarolunmaz Baykal kimi bəzi göllərin yaşı milyon illərlə hesablanır. Göllərin suyu əsasən şirin olsa da, şor sulu olanları da az deyildir. Gölləri əsasən tektonik, vulkanik, süni, şirin və düzlu olması kimi əlamətlərinə görə fərqləndirirlər. Tektonik göllərin yaranışı tektonik plitələrin sınıqları ilə şərtlidir (*Baykal gölü*). Tektonik göllər sırasında reliktiv (*qalıq*) olanları da vardır. Belə göllərin hövzəsi əvvələr şor dəniz suyu ilə dolmuş, lakin atmosfer çöküntülərinin təsiri ilə şirin olmuşlar (*Ladoqa gölü*). Vulkanik göllər mahiyyətcə vulkan kraterin su ilə dolması ilə bağlıdır. Büzlaqların yaratdığı göllər də mövcuddur. Göllər duz yataqları sahələrində yer altında da olurlar. Onlar həmçinin axını olanlar və axını olmayanlara da təsnifatlandırılırlar. Axını olanlardan çaylar başlanğıc alır. Axını olmayanların suyunda həll olunmuş duzların miqdarı çox olur. Duzlu göllərdə bir qayda olaraq duzluluq 47%-ə qədər olur. Bundan başqa Su Elektrik Stansiyaları, meliorasiya, irriqasiya, içməli su anbarı və s. kimi süni yaradılmış göllər də vardır. Dünyanın ən böyük gölu [Xəzər dənizidir](https://az.wikipedia.org/wiki/X%C9%99z%C9%99r_d%C9%99nizi). O, məhz böyük olduğu üçün [dəniz](https://az.wikipedia.org/wiki/D%C9%99niz) adlanır. Onun sahəsi dünyadakı bütün göllərin ümumi sahəsinin 44%-nə bərabərdir [2, 7, 21. 23].

Xəzərə dəniz və ya göl münasibətlərinin də tarixi qədimdir. Xəzər haqqında üç min il öncə Zərdüştlüyün müqqədəs kitabı Avestada xatırlamalara rast gəlinir. Belə xatırlamalar həmçinin assuriyalıların gil kitabələrində (*b.e.ə. VIII-VII*) onun “Böyük Şərq Dənizi” kimi adlndırılması ilə də öz əksini tapmışdır [20. 23].

Xəzərdən ilk dəfə antik yunan coğrafiyaşünası və tarixçisi [Hekatey Miletli](http://az.wikipedia.org/w/index.php?title=Hekatey_Miletli&action=edit&redlink=1) (*b.e.ə. 546-480-cı illər*) bəhs etmiş, onu okean körfəzi və Hirkan (*farsca* - *qurdlar ölkəsi*) dənizi adlandırmışdır. [Hekateyin](http://az.wikipedia.org/w/index.php?title=Hekatey_Miletli&action=edit&redlink=1) həmyerlisi, digər qədim yunan filosofu [Anaksimandr Miletli](http://az.wikipedia.org/w/index.php?title=Hekatey_Miletli&action=edit&redlink=1)nin (*b.e.ə. 610-575/540-ci illər*) məşhur dünya xəritəsini yenidən işləyərək orada Xəzəri əks etdirmişdir. Bu istiqamətdə tədqiqatları olan sovet tarixçisi Lev Yelnski (*1907-1979*) həmin yanaşmaları təhlil edərək belə nəticəyə gəlmişdir ki, Hekatey [Aralıq dənizi](http://az.wikipedia.org/wiki/Aral%C4%B1q_d%C9%99nizi) istisna olmaqla bütün digərlərini, o cümlədən Xəzəri qapalı hesab etmişdir. Lakin tarixin atası adlandırılan məşhur antik yunan tarixçısi Herodot (*b.e.ə. 484-425-cı illər*) bir dəniz haqqında baxışın mexaniki olaraq digərinə tətbiq edilməsinə qarşı çıxmış və Xəzərin digər dənizlə əlaqəsi olmadığını göstərmişdir. Herodot bu reallığın tərtib etdiyi dünya xəritəsində təsbitini vermiş, [Qırmızı](http://az.wikipedia.org/wiki/Q%C4%B1rm%C4%B1z%C4%B1_d%C9%99niz) və [Ərəbistan](http://az.wikipedia.org/wiki/%C6%8Fr%C9%99bistan_d%C9%99nizi) dənizlərini isə sələflərindən fərqli olaraq əlahiddə okeanla əlaqəliyini göstərmişdir.

**Şəkil 1: Hekateyin dünya xəritəsi**

**(*b.e.ə. VI*)**

Fars şahı, Əhəmənidilər dövlətini b.e.ə. 522-486-cı illərdə idərə etmiş I Dara (*b.e.ə. 550-486*) Xəzər dənizini tədqiq etməyə göstəriş vermiş və aparılan araşdırmalarla onun qapalı dəniz olması müəyyən edilmişdir.

Antik dövrdə Xəzərin qapalı hövzə olmasını məşhur yunan filosofu Aristotel (*b.e.ə. 384-322*) də müdafiə etmişdir. O, həm də Xəzərin Qara dənizlə yeraltı əlaqəsinin olması fikrini də irəli sürmüşdür.

**Şəkil 2: Heredotun dünya xəritəsi**

**(*b.e.ə. VI*)**

Şərqə qlobal yürüş keçirən [Makedoniyalı İskəndəri də](http://az.wikipedia.org/wiki/Makedoniyal%C4%B1_%C4%B0sg%C9%99nd%C9%99r) Xəzərin okeanla əlaqəliyi maraqlandırmış və o, dənizin tədqiqi ilə bağlı bir ekspedisiyanın təşkili üzrə qərar da vermişdir. Lakin reallıqda bu ona müyəssər olmamışdır. İskəndərin ölümndən bir nəçə onillik sonra onun mühafizəçisi ellin dövlətlərindən birinin çarı olmuş Selevek I Nikator (*b.e.ə. 358-281*) bu tədqiqatların əsaslı olaraq davam etdirilməsi haqqında göstəriş vermişdir. B.e.ə. 285-282-ci illərdə makedoniyalı Patrokl da müvafiq tədqiqatlar aparmış və Xəzərin şimaldan boğaz vasitəsi ilə okeana qovuşması nəticəsinə gəlmişdir. Bu səhvi antik yunan riyaziyyatçısı, astronom, şair və coğrafiyaşünas Eratosfen Kirenskiy (*b.e.ə. 276-194-cı illər*) və antik yunan tarixçısi və coğrafiyaşünası Strabon (*b.e.ə. 64/63-24/24-cı illər*) təkrarlayaraq, özlərinin tərtib etdikləri dünya xəritəsində Xəzərin okean sahilində, onunla birbaşa əlaqəlikdə körfəz dəniz kimi təsvir etmişlər. Eyni baxışları erkən Roma coğrafiyaşünası Pomponiy Mela (*15-60*) da bölüşmüşdür. Bizim eranın əvvələrində yaşamış məşhur İskəndəriyyəli riyaziyyatçı, astronom və coğrafiyaşünas Klavdiy Ptolomey (*100-170*) isə bütün bunlara zidd olaraq Herodot kimi Xəzəri qapalı su hövzəsi hesab etmişdir. Xəzəri heç zaman görməyən Klavdiy Ptolomey onu oval şəkilli təsvir edərək bu məsələdə okenla əlaqəlik baxışına birdəfəlik son qoymuşdur [10, 11].

Xəzər orta əsrlərdə Osman imperiyasının maraqlarına da tuş gəlmişdir. Bu da təbii idi. Belə ki, XVI əsrin ortalarında Osmanlı dövləti Şimali Qafqaza soxulmağa çalışan Moskva knyazı IV İvanın cəhdlərinin qarşısını almaq, Həştərxan və Kazan xanlıqlarını bərpa etmək, Volqaboyunda möhkəmlənmək əzmində idi. Bunun üçün üç Osmanlı sultanının vəziri olmuş Sokullu Məmməd Paşa (*1505-1575*) Don və Volqa çayları arasında kanal çəkilməsi ilə Qara dənizlə Xəzərin su yolu birləşdirilməsi layıhəsi planlaşdırılmışdı. Lakin Osmanlı ordusunun 1569-cu ildə Volqaboyuna yürüşünün uğursuz olması bu planı gerçəkləşdirməyə imkan verməmişdir.

XVIII əsrin əvvələrindən başlayaraq Xəzər daha çox rus imperatorluğunun təsir dairəsinə düşməkdə idi. Bundan irəli gələrək Rusiya Xəzərin coğrafi öyrənilməsinə başlamışdı. Bu tədqiqatlar isə əksərən hərbi əməliyyatlarla müşayiət olunurdu. Rus çarı I Pyotr (*1672-1725*) xəritə tərtib edilməklə məlumat almışdı ki, Amu-Dərya çayı Xəzərə axır və orada qızıl dolu mədənlər vardır. Bundan başqa Xəzərdən keçməklə bu çay vasitəsi ilə Hindistana yetişmək mümkündür. Bütün bunları öyrənmək və qətiləşdirmək məqsədi ilə o, 1714-cü ildə müvafiq ekspedisiya da təşkil etmişdi. Yerli türkmənlərin məlumatlarından belə nəticəyə gəlinmişdi ki, Amu-Dərya həqiqətən əvvəllər Xəzərə qovuşmuş, lakin hazırda o Aral dənizinə tökülməkdədir. I Pyotr bu məlumatlar əsasında elçisinə Xivə və Buxara xanları ilə danışıqlar aparmaqla ticarət və diplomatik münasibətlər qurmaq və həmçinin ticarəti yüngülləşdirmək üçün Amu-Dəryanın yenidən köhnə yatağı üzrə Xəzərə yönəldilməsi imkanlarını araşdırmaq tapşırığı vermişdi. Bu ərəfədə Xəzərin daha dəqiq xəritələrinin hazırlanması üçün çar həm də bölgəyə yeni ekspedisiyalar göndərmiş və bunların nəticəsi olaraq dənizin müvafiq xəritələri hazırlanmışdır [10, 11, 23].

Xəzər üzrə daha geniş tədqiqatlar SSRİ dövründə mükəmməl xarakter almışdır. Məşhur rus neft geoloqu İ.M.Qubkin (*1871-1939*) və başqaları Sovetlər İttifaqının yaranışının ilk onilliyində Xəzərdə neft axtarışları ilə bağlı onun su balansının və dəniz səviyyəsinin dəyişkənliyinin öyrənilməsi üzrə tədqiqatlar yerinə yetirmişlər. Yaşadığımız müasir dövrdə isə Xəzərlə bağlı bütün lazımı əksər cizgilər məlum olmuş və onun kosmik şəkillər vasitəsi ilə dəqiq təsvirləri əldə edilmişdir [6, 15].

Bütün bunları əsas götürərək dəniz və göl fərqliliklər üzrə təhlili qiymətləndirmələr əsasında aşağıdakı nəticəvi təyinatları müəyyən etmək olar:

1. Dənizlərin yaranışı həmişə təbii və qədimdir, göllər isə sünü ola bilər;
2. Dənizlər dünya okeanının bir hissəsidir, göllər isə materik sularına aiddir;
3. Dənizin quru sərhədləri açıq, göllər isə həmişə quru ərazilərlə məhdudlaşır;
4. Dənizlər ən kiçik istisnalarla bütün dünya göllərindən ölçü baxımından geniş sahəvidirlər;
5. Dənizin suyu həmişə şordur, göllər işə nadir hallarda duzlu olmalarına baxmayaraq mütləq əksəriyyətlə şirin suludurlar.

Bütün bunları beş ulduzlu konfiqurasiyada sxematik olaraq aşağıdakı kimi təqdim etmək olar:

**Göllər**

**Dənizlər**

**Yaranışı süni də ola bilər**

**Yaranışı təbii və qədimdir**

**Materik sularına aiddir**

**Dünya okeanının bir hissəsidir**

**Sərhədlər qurudan qapalıdır**

**Quru sərhədləri açıq**

**Məhdud (*kiçik*) ölçülüdürlər**

**Geniş ölçülüdürlər**

**Əksəriyyətlə şirin suludurlar**

**Suyu həmişə şordur**

**Sxem: Dəniz və göl fərqliliklər üzrə təyinatlar**

Müəyyən edilən bu təyinatı Xəzərə şamil etdikdə görərik ki, o iki meyarda (*I və V*) qəti dəniz təyinatlıdır. İki meyar üzrə (*II və III*) isə qəti göldür. Bir meyar üzrə isə (*IV*) - ölçülərin nəhəngliyi baxımından ən iri sahəli və sututumlu nadir göldür. Bütün bu coğrafi əlamətlər üzrə müvafiq ümumiləşdirmələr apardıqda müəyyən etmək olar ki, Xəzərin dəniz və ya göl olması qəti təyinatlı deyildir. Buna görə də, onun status məsələsinə tamlıqla coğrafi meyarlarla deyil, digər aspektlərdən də yanaşılmalıdır.

**4.Xəzərin beynəlxalq-hüquqi statusu problemi**

***4.1.Tarixi aspekt***

SSRİ-nin dağılması ilə Xəzərsahili dövlətlərin sayının ikidən beşə yüksəlməsi Xəzərin beynəlxalq-hüquqi statusuna (*ingiliscə -* The international legal status of the Caspian Sea *- Xəzərin beynəlxalq-hüquqi statusu*) yenidən baxılmasını zəruri etdi. Belə ki, yaranmış geosiyasi situasiya Xəzərdən istifadədə sahilyanı dövlətlərin hüquqlarının nədən ibarət olması, su səthi, dibi və orada olan təbii ehtiyatlar, bu ehtiyatların ölkələr arasında bölünüb-bölünməməsi və bütün bunların hansı əsasda həyata keçirilməsi kimi çoxsaylı mürəkkəb sualları qarşıya qoydu. Ümumiyyətlə isə bu məsələ tarixin bir çox dönəmlərində ara-sıra özünü biruzə vermişdir. Rus çarı I Pyotrun 1722-1723-cü illərdə “Fars yürüşündə” məsələ daha qabarıq xarakter almışdır. Bundan başlanğıc alaraq Xəzərdən istifadə hüquqi məsələsi bu və ya digər dərəcədə Rusiya ilə İran arasında bağlanmış ikitərəfli müqavilələrdə öz əksini tapmışdır. Onun ilkin müddəaları Peterburq (*1723*), Rəşt (*1731*), Gülüstan (*1813*) və Türkmənçay (*1828*) müqavilələri ilə tənzimlənmişdir. Lakin həmin sənədlərdə də hüquqi baxımdan “status” anlayışı olmamışdır. Bu müqavilələrə görə Xəzərdə Rusiyaya böyük imtiyazlar verilir və hərbiləşmə baxımından o tam olaraq çarlığın ixtiyarına keçir. Bütün bunlardan irəli gələrək də Xəzər “rusiyadaxili su hövzəsi” statusu almışdır [10, 11. 21].

Xəzərdəki hüquqlarla bağlı maraqlı xüsusi bir məqam Azərbaycanı iki hissəyə ayıran [1813](http://az.wikipedia.org/wiki/1813)-cü ilin [12 oktyabr](http://az.wikipedia.org/wiki/12_oktyabr) tarixində [Rusiya İmperiyası](http://az.wikipedia.org/wiki/Rusiya_%C4%B0mperiyas%C4%B1) ilə [Qacar İran](http://az.wikipedia.org/wiki/Qacarlar) dövləti arasında imzalanmış bədnam Gülüstan müqaviləsinin şərtləri ilə bağlı olmuşdur. Gülüstan müqaviləsi ([*ingiliscə*](http://az.wikipedia.org/wiki/%C4%B0ngilisc%C9%99) - Treaty of Gulistan - *Gülüstan Müqaviləsi*) imzalandığı yerin adı ilə ([*Azərbaycan Respublikasın*](http://az.wikipedia.org/wiki/Az%C9%99rbaycan_Respublikas%C4%B1)*ın* [*Goranboy rayonunun*](http://az.wikipedia.org/wiki/Goranboy_rayonu) *inzibati ərazi vahidində kənd*) tarıxə daxil olmuşdur. Müqaviləyə əsasən [Şimali Azərbaycan](http://az.wikipedia.org/wiki/%C5%9Eimali_Az%C9%99rbaycan) xanlıqlarından [İrəvan](http://az.wikipedia.org/wiki/%C4%B0r%C9%99van) və [Naxçıvan](http://az.wikipedia.org/wiki/Nax%C3%A7%C4%B1van)ı çıxmaq şərtilə yerdə qalan bütün xanlıqlar ([*Lənkəran*](http://az.wikipedia.org/wiki/L%C9%99nk%C9%99ran)*,* [*Şirvan*](http://az.wikipedia.org/wiki/%C5%9Eirvan)*,* [*Quba*](http://az.wikipedia.org/wiki/Quba)*,* [*Bakı*](http://az.wikipedia.org/wiki/Bak%C4%B1)*,* [*Gəncə*](http://az.wikipedia.org/wiki/G%C9%99nc%C9%99)*,* [*Qarabağ*](http://az.wikipedia.org/wiki/Qaraba%C4%9F)*,* [*Şəki*](http://az.wikipedia.org/wiki/%C5%9E%C9%99ki)) [Rusiyaya](http://az.wikipedia.org/wiki/Rusiya) verilmişdir. Müqavilənin şərtlərinə görə həmçinin Xəzər dənizi ümumən Rusiyanın daxili dənizi hesab edilmişdir. Xəzərə sahiblik məsələsi həmin müqavilənin beşinci maddəsində təsbitini tapmışdır: “Rus ticarət gəmilərinə əvvəlki qayda üzrə Xəzər sahilləri yaxınlığında üzmək və onları yan almaq hüququ verilir; həm də gəmi qəzası zamanı iranlılar tərəfindən dostluq köməyi edilməlidir. İran ticarət gəmilərinə də həmin bu hüquq - əvvəlki qayda üzrə Xəzər dənizində üzmək və Rusiya sahillərinə yan almaq ixtiyarı verilir, burada da gəmi qəzası zamanı, qarşılıqlı surətdə, iranlılara hər cür yardım göstəriməlidir. Hərbi gəmilərə gəldikdə isə, müharibədən əvvəl, habelə sülh vaxtı və həmişə Rusiya hərbi bayrağı Xəzər dənizində tək mövcud olmuşdur. Həmin ehtiram daxilində, əvvəlki ixtiyar indi də yalnız Rusiya Dövlətinə verilir ki, ondan başqa heç bir Dövlətin hərbi Bayrağı Xəzər dənizində ola bilməz”. Bu bəndin müqavilədə əks olunmasının maraqlı tarixçəsi vardır. Belə ki, bu zaman qalib ruslar Xəzəryanı ölkələrə və Xəzərə tam nəzarət istəyindən irəli gələrək o zamankı İran dövlət başçısı Fətəli şahI Babaxana (*1797-1834*) Xəzərdə hərbi donanma saxlamaq hüququnun ancaq onlara (*ruslara*) məxsus olmasını tələbi ilə müraciət etmişlər. Bu tələbə münasibətdə şah baş vəzirə demişdir: “Şor sudur, nə faydası var, ver töksün atasının goruna! (*farsca - Abəki-şurəst, çi faidə darəd, vedəh birizəd bəgüri-pədarət*). Təxminən bir əsr sonra dahi Azərbaycan şairi Mirzə Ələkbər Sabirin (*1862-1911*) “Ay alan, məmləkəti-Rey satıram!” satirik şeirində həmin əhvalata işarə olaraq parodiya edilmişdir. Dövlət başçısına yaraşmayan hərəkətin tənqid olunduğu həmin şeirdə “...Babama vermədi əl “abəki-şur”, Deyiləm naxələfü nabəşüur...”. misraları vardır. M.Sabir “ abəki-şur” (*şor su*) sözü ilə müasiri Məmmədəli şahın sələfi - babası Fətəli şahın Xəzərə münasibətinə işarə etmiş və strateji dövlət məsələlərinə yüngül münasibətin nümunəsi kimi onun nəvəsinin də babasından uzağa getmədiyini göstərmişdir [21].

Xəzərin hüquqi statusuna daha çox diqqət 1921-ci il fevralın 26-da Moskvada imzalanmış Rusiya-İran müqaviləsində verilmişdir. Bu müqavilənin 3-cü maddəsində göstərilir: “1881-ci ildə sərhəd komissiyası tərəfindən müəyyən edilmiş sərhəd xəttini hər iki yüksək səviyyədə danışıq aparan tərəflər İran və Rusiya arasında su sərhədi kimi qəbul etməyə razılaşır. Bu sərhəd qorunmalı və toxunulmazdır”. Həmin müqavilədən irəli gələrək şərti təsbit edilən ayırıcı xətt Astara-Həsənqulu su sərhəddidir. Bununla yanaşı, Xəzərin Sovet-İran dənizi kimi göstərilməsi 1935-ci ildə İran-SSRİ arasında “Ticarət, dənizçilik və məskunlaşma haqqında” və 1940-cı ildə “Ticarət və dənizçilik haqqında” imzalanmış müqavilələrdə də bir daha vurğulanmışdır. Bütün bunlar isə öz növbəsində Xəzərin “rusiyadaxili su hövzəsi” statusunu “Sovet-İran daxili su hövzəsi” statusuna çevirmişdir.

Belə bir reallıq vardır ki, Xəzərdə Sovet-İran sərhədləri SSRİ dövlətinin mövcudluğu heç bir zaman qəti və rəsmi müəyyən olunmamışdır. İki dövlət arasında 1954-cü ildə bağlanmış “Sərhədlərin nizamlanması haqqında Müqavilə”yə görəXəzərin hər iki tərəfdən sərhədi müəyyən edilir. Lakin burada dənizin özündəki sərhədlə bağlı heç nə deyilmirdi. Bundan başqa Sovetlər İttifaqı zamanında 1982-ci ildə qəbul olunmuş “SSRİ-nin dövlət sərhəddi haqqında qanun”da İranla SSRİ arasında sərhəd xətti Astara-Həsənqulu xətti üzrə müəyyən edilmiş və bu əyani olaraq bütün sovet xəritələrində öz əksini tapmışdır. Bir daha vurğulanmalıdır ki, Sovet-İran yurisdiksiyasının bütün mövcudatı ərzində (*1921-1991*) Xəzərin bu bölgüsü praktiki olaraq dövlətlərin beynəlxalq ittifaqları tərəfindən tanınmış və beynəlxalq hüquq doktrinasında təsbitini tapmışdır.

Xəzərin SSRİ-yə məxsus hissəsinin sektorlara bölünməsi məsələsi isə 1970-ci ildə baş vermişdir. SSRİ-nin Neft Sənayesi Nazirliyi tərəfindən həyata keçirilən bölgüyə əsasən Xəzər dənizi müvafiq olaraq Rusiya (*16% - 60 min km2*), Qazaxıstan (*29% - 105 min km2*), Azərbaycan (*19% - 70 min km2*), Türkmənistan (*22% - 80 min km2*) habelə SSRİ-nin quru sərhədi ilə müəyyən edilən İran (*14% - 55 min km2*) sektoruna bölünmüşdür. Bundan başqa, 18 yanvar 1991-ci ildə Azərbaycan SSR ilə SSRİ Neft və Qaz Sənayesi Nazirliyinin birgə qərarında da ona aid mövcud sektorda mineral ehtiyatların axtarışı və hasilatı və bu işlərə xarici şirkətlərin cəlb edilməsi kimi hüquqlar təsbit olunmuşdur. Həmin bölgü zamanı Xəzərin hüquqi, coğrafi vəziyyətindən irəli gələn, beynəlxalq-hüquqi təcrübədə hamı tərəfindən qəbul edilmiş orta xətt prinsipi əsas götürülmüşdür. SSRİ-nin süqutuna qədər Xəzərin hüquqi statusu bu razılaşmalarla tənzimlənmişdir. Hazırda da hüquqi statusu müəyyən edilmədiyindən, dəniz sərhədləri sahilyanı dövlətlər tərəfindən 1970-ci il sektorial bölgü üzrə qəbul olunur [16, 19, 21].

***4.2.Yeni geosiyasi situasiya və danışıqların sammitlər xronologiyası***

Yeni geosiyasi situasiyada yaranmış mövcud durum sahilyanı ölkələri Xəzərin hüquqi statusu ilə bağlı hamı üçün məqbul olan mexanizmin axtaırışı zorunda qoydu. Bu istiqamətdə öncə üç yanaşma ortaya çıxdı:

1.Xəzərin orta xətt üzrə bərabər hissələrə bölünməsi.

2.Xəzərə dəniz statusu verilməsi ilə ona müvafiq beynəlxalq hüquqi normaların tətbiq edilməsi.

3.Xəzər unikal su hövzəsi (*beynəlxalq hüquqda unikal qapalı su hövzəsinin hüquqi rejimi anlayışı işlədilmir*) olması ilə status məsələsində qeyri-ənənəvi yanaşmaların tətbiq olunması.

Problem ətrafında 5 ölkə ilə yanaşı, Qərbin və ABŞ-ın da qoşulduğu geosiyasi mübarizə dayanır. Xəzərin geosiyasi əhəmiyyəti onun Avro və Asiya arasında mühüm tranzit məkan, biomüxtəliflik diapazonu, bu sferada akvatoriyadakı dünya nərə balığı ehtiyatlarının mütləq əksəriyyətinin cəmlənməsi və nəhayət, şelfində xüsusi böyük həcmli təsdiqlənmiş neft-qaz ehtiyatlarının mövcudluğudur. Məhz bu resursların yeni geosiyasi situasiyada necə və kim tərəfindən istismarı məsələsinin kəskinləşməsi Xəzərin status məsələsinin də daha qabarıq şəkildə gündəmə gəlməsinə əlavə təkan vermişdir. Proses zirvə həddinə Azərbaycanın 1994-cü ildə “Əsrin müqaviləsi”ni imzalamağa və aparıcı Qərb şirkətləri ilə öz neft-qaz yataqlarının aktiv şəkildə istismarına hazırlaşmasında özünü biruzə vermişdir. Hadisələrin belə cərəyan etməsi şübhəsiz ki, Rusiyanı “böyük energetik oyun”dan kənarda qoymasına aparırdı. Buna görə də Rusiya Azərbaycan, Qazaxıstan və Qərbə təzyiq üsulu kimi təcili şəkildə Xəzərin statusu problemini dövriyyəyə buraxaraq konkret addımlar atdı. O, zaman Rusiya Xarici İşlər Nazirliyi bu işləri əngəlləmək məqsədi ilə 5 aprel 1994-cü il tarixdə Böyük Britaniyanın səfirinə göndərdiyi konfidensial notada dənizin hüquqi statusunun yoxluğuna və bununla da, problemin yoluna qoyulmadan neft-qaz ehtiyatlarının istismarının yolverilməzliyinə diqqət yönəltmişdi. Qətiyyətlə hesab ediləndir ki, məhz bu nota faktiki olaraq Xəzərin status məsələsində sərt və uzunmüddətli geosiyasi mübarizənin əsasını qoymuşdur. Həmin məsələdə İrandan dəstək almaqla Xəzərdə resurslar, ekologiya və təhlükəsizlik məsələləri daha kəskinliyi ilə qaldırıldı. O da vurğulanmalıdır ki, Azərbaycan və Qazaxıstanın 1993-cü ildən başlayaraq Xəzərin mineral ehtiyatlarının bölgüsündə vahid mövqe nümayiş etdirmişlər. Onların həmin dövrlərdə apadıqları diplomatik manevrlər nəticəsində və həmçinin Rusiya və İran şirkətlərini Xəzərdəki “neft biznesi”nə cəlb etməklə problemin yumşaldılmasına qismən müyəssər olunmuşdur.

1992-ci illərdən başlayaraq Xəzərsahili dövlətlərin ikitərəfli və çoxtərəfli görüşlərdə Xəzərin hüquqi statusu məsələsi ilə bağlı müzakirələr aparılır. Bu məqsədlə 1996-cı ildə sahilyanı 5 ölkənin xarici işlər nazirləri müavinləri səviyyəsində Xüsusi İşçi Qrupu yaradılmışdır. 25 ilədək müddəti əhatə edən bu danışıqların ilkin mərhələsi - 1991-1994-cü illər problemin öyrənilməsi, ikitərəfli və çoxtərəfli görüşlərdə müzakirələrin aparılması ilə xarakterik olmuşdur. Sonrakı 1995-1998-ci illəri əhatə edən mərhələ məsələ ilə bağlı sahilyanı dövlətlərin mövqelərinin dəqiq müəyyənləşməsi və görüşlərin intensivləşməsi ilə səciyyəvidir. 1999-cu ildən başlanan mərhələ isə status məsələsində Rusiyanın mövqeyinin dəyişilməsi ilə diqqətə gəlmişdir. Danışıqlar həmçinin ikitərəfli formatda da aparılmış və nəticəvi olaraq 1998-ci ildə dənizin şimal hissəsinin dibinin bölünməsi haqda Rusiya ilə Qazaxıstan arasında saziş imzalanmış və analoji anlaşma 2001-ci ilin 29 noyabrında Azərbaycanla Qazaxıstan arasında əldə olunmuşdur. Bundan sonra 2003-cü ilin 27 fevralında iki dövlət Xəzər dənizində sərhədlərinin müəyyən olunması barədə müqavilə bağlamışlar. 2003-cü ilin 14 mayında isə Rusiya, Qazaxıstan və Azərbaycan arasında dənizin dibinin delimitasiya (*həmsərhəd hissələrinə aid fərqləndirici xətlərin kəsişmə nöqtəsi*) haqda saziş imzalanmışdır. Bu razılaşma 3 dövlətin su sərhədlərinin ortaq xətt boyunca müəyyənləşdirilməsini nəzərdə tutur. Həmin ölkələrə neft-qaz və mineral resursların öz milli sektorları daxilində istismar etməsinə şərait yaradır. Həmin sənəd üçtərəfli formatda dəniz akvatoriyası ehtiyatlarının 60%-dən çoxunun hüquqi statusunu qanuniləşdirmiş oldu. Bununla yanaşı həmin ildə dəniz mühitinin mühafizəsi üzrə Çərçivə Sazişi də imzalanmışdır.

Vurğulanmalıdır ki, status məsələsinin həllində əsas rol Xəzəryanı ölkələrin başçılarının sammitlərinə ayrılmışdı. Ötən müddətdə cəmi 4 belə toplantı keçirilmişdir. İlk sammit 2002-ci ilin aprelində Türkmənistanın paytaxtı Aşqabad şəhərində baş tutmuşdur. Bu zaman Rusiya Xəzərin “bərabər uzaqlıqda orta xətt” formulu üzrə bölünməsi və sərhədlərinin müəyyən edilməsi təklifi ilə çıxış etdi. Həmin prinsipə görə suyun səthi gəmiçilik üçün ümumi istifadədə qalır, dibi isə orta xətlərin köməyi ilə Rusiyaya 20%, Qazaxıstana 29,5%, Azərbaycana 21%, Türkmənistana 17%, İrana isə 12,5% verilir. Bu yanaşmaya Rusiya, Qazaxıstan və Azərbaycan razı, İran və Türkmənistan isə əleyhinə idilər. Əksinə, İran dənizin 5 bərabər hissələrə bölünməsi təklifini irəli sürdü. Türkmənistanın Azərbaycanla iki ölkənin dəniz sərhədində yerləşən mübahisəli neft yataqları üzrə yaratdığı konflikt isə sammitin boşa çıxması ilə nəticələndi. Burada verilən qərar yalnız növbəti toplantının İranın paytaxtı Tehranda keçirilməsi ilə bağlı oldu. 2007-ci ilin oktyabrında Tehranda keçirilən II sammitdə Xəzərin statusuna dair yalnız sahilyanı dövlətlər dənizə və onun resurslarına münasibətdə suveren hüquqlara malikliyi və bu istiqamətdə ümumi yanaşmaları əks etdirən bir konvensiyanın hazırlanması üzrə bəyannamə qəbul olundu.

Növbəti sammit 2010-cu ildə, Azərbaycanın paytaxtı Bakı şəhərində keçirildi. Burada Xəzərdə təhlükəsizlik istisnasız olaraq sahilyanı ölkələrin işi hesab edilən “Xəzər beşliyi”nin birgə bəyanatı qəbul olundu. Qərara gəlindi ki, müvafiq qurumlar 3 ay ərzində milli dəniz zolağının eninin 24 dəniz mili olmasını razılaşdırsınlar.

Hələ ki, sonuncu olan IV sammit isə 2014-cü ildə Rusiyanın şimal Xəzər limanı olan Həştərxan şəhərində keçirilmişdir. Bu sammitdə dövlət başçlıları 19 bənddən ibarət birgə memorandum qəbul etdilər. Həmin sənəddə Xəzər akvatoriyasında digər dövlətlərin hərbi qüvvələrinin olmaması, sahilyanı ölkələrin bir-birinin suverenliyi və ərazi bütövlüyü, bərabərliyi, güc tətbiq eləməmək və güc tətbiqi ilə hədələməmək, habelə qarşılıqlı hörmət, əməkdaşlıq, tərəflərin daxili işlərinə qarışmamaq haqda çoxsaylı razılaşmalar vardır. Burada həmçinin deyilir ki, Xəzər “dinc məqsədlər” üçün istifadə edilməli, onun akvatoriyası “sülh, mehriban qonşuluq, dostluq və əməkdaşlıq zonası”na çevrilməli və tərəflər dənizlə bağlı bütün mübahisəli məsələləri dinc vasitələrlə həll etməlidirlər. Lakin bütün bunlara baxmayaraq, artıq üçüncü onilliyə qədəm qoyan danışıqlar hamını qane edəcək formulun və uyğun sərfəli konvensiyanın əldə edilməsinə hələ ki, gətirib çıxarmamışdır [16, 21].

***4.3.Beynəlxalq hüquq***

Xəzərin status məsələsində önəmli yer beynəlxalq hüquqa aiddir. Bu sırada 1982-ci ildə qəbul edilən əhəmiyyət daşıyır. Bu konvensiya dənizlər və okeanlar üzrə hüququ tənzimləyir. Burada dəniz hövzəsi dövlətlərinin 200 millik zonada kəşfiyyatın tənzimlənməsi, su qatı, dəniz dibi yerin təkində cəmləşən canlı və cansız təbii ehtiyatların işlənməsi və saxlanmasında suveren hüquqlara malik olması təsbit edilir. Ona görə də, buradakı hüquqları birbaşa coğrafi təsnifata görə göl olan Xəzərə aid etmək çətindir. Bu həm də Xəzərin qapalı su hövzəsi kimi dünya okeanına birbaşa çıxışının olmamasından irəli gələir. Əgər bu tələblər əsasında Xəzərə dəniz statusu verilərsə, o zaman Volqa və Don çaylarının, Volqa-Don kanalının, Qara dənizin, Azov dənizinin statusuna da yenidən baxılmalı, sahilyanı ölkələr Xəzər dənizi vasitəsi ilə dünya okeanına çıxışı üçün yeni səlahiyyətlər almalıdır. Digər tərəfdən o da nəzərə alınmalıdır ki, dövlətlər arasında sərhəd xətti qarşılıqlı razılaşmaya və beynəlxalq dəniz hüququna görə sərhəd boyu axan çaylarda çayın, göl və dənizlərdə isə onların tən ortasından keçməlidir. Belə olan təqdirdə Xəzər dənizindəki sərhədlər dənizin tən ortasından keçən xətlə hududlanmalıdır. Həm də nəzərə alınmalıdır ki, bir qayda olaraq çaylar üçün müəyyən, yəni ən dərin kanalın orta xətti - talveqdir (*almanca - Talweg, Tal - vadi və Weg - yol. Çayın, vadinin, yarğanın və digər bu kimi uzanan relyev formalarının ən aşağı dib hissələrini birləşdirən xətt*), göllər üçün isə sərhəd kimi orta və ya ekvidstansiya (*latınca - ekvi - bərabər. Bərabər uzaqlaşan,* *orentasiya*) xətti götürülür. Xüsusi hallarda bu bəzən dəyişdirilə də bilər [8, 17].

BMT-nin Dəniz Hüququ üzrə Konvensiyasının müvafiq tənzimləmədə qəti mükəmməlliyi haqqında fikir yürütmək çətindir. Həmçinin o da göstərilməlidir ki, bu sferada müvafiq sərhədlərdən kənarda yerləşən ehtiyatların mənimsənilməsi üçün xüsusi orqanın yaradılması prosesi də hələ başa çatmamışdır. Lakin bu Konvensiya pis və ya yaxşı olmasına baxmayaraq, dövlətlər tərəfindən tanınır. Burada hətta dənizə heç bir təbii çıxışı olmayan ölkələrə də bir sıra müvafiq dəniz hüquqları, o cümlədən beynəlxlq dəniz dibi rayonunun ehtiyatlarından faydalanmaq hüququ verilir. Bu baxımdan Xəzər adi dəniz məkanı olaraq tanınsa, onda bu konvensiya birbaşa ona şamil olunacaqdır. Nəticədə hər bir Xəzər dövləti 12 mil[[1]](#footnote-1) (*22,2 km*) olan məhəlli suları[[2]](#footnote-2) (*kontenental şelf*) və 200 mil (*370,4 km*) müstəsna iqtisadi zona üzrə suveren hüquqlar qazanacaqdır. Xəzərin orta en kəsiyinin 200 mili aşmaması vəziyyətində müstəsna iqtisadi zona orta xətt prinsipi üzrə təyin olunacaqdır. Bu isə o deməkdir ki, Xəzərsahili dövlətlər və ondan kənar ölkələr müstəsna iqtisadi zonadan istifadə hüququ əldə edəcəklər. Buraya isə gəmiçilik və uçuşlar, kabel və boru xətlərinin düzümü, elmi tədqiqatların aparılması və s. daxildir [12, 17].


Göllər hüquqi baxımdan iqtisadi zona, şelf, məhəlli sular kateqoriyasına malik deyillər. Onlar daxili sulara aid edilir və beynəlxalq rejimlə tənzimlənməyərək sahilyanı dövlətlərin suveren əraziləri hesab olunurlar. Göllər bir neçə ölkəyə mənsub olduqda buradakı hüquqi rejim müstasna olaraq qarşılıqlı razılaşmalarla sahilyanı dövlətlər tərəfindən qoyulur və müqavilələr əsasında tənzimlənir. Dünyada elə göllər də vardır ki, onların akvatoriyasından istifadə heç bir fərq qoymadan ümumi təyin olunmuşdur. Belələri sırasında Böyük göllər (*ABŞ-Kanada*), Çad (*Kamerun-Çad-Nigeriya və Niger*), Viktoriya (*Keniya-Uqanda-Tanzaniya*), Konstans (*Avstriya-Almaniya-İsveçrə*) və s. sərhədyanı gölləri göstərmək olar.

Dəniz hüququnun fundamental prinsipi “gəmiçilik azadlığı” ilə bağlıdır. Belə azadlıq daxili dənizlərə tətbiq olunmur. Daxili dənizlərin və göllərin sahilyanı dövlətləri bu sularda başqa dövlətlərin gəmiçiliyinə icazə verməyə də bilərlər. Belə mövqelər hamılıqla qəbul olunmuşdur. Bundan başqa, müasir beynəlxalq hüquq dəniz dibi və buradakı ehtiyatlar üzərində müstəsna hüquqları da tanımışdır. Bu onunla bağlıdır ki, həmin ehtiyatları texnoloji baxımdan istismar etmək mümkün olmuşdur. Formalaşmış reallıq eyniylə daxili dənizlərə və göllərə də aid edilməlidir.

Tarixdən məlumdur ki, dünya okeanının təbii resurslarının bölgüsü müxtəlif mübahisələrə və münaqişələrə səbəb olmuşdur. Bunların içərisində Cənubi Çin dənizindəki Parasel adalarının Çin, Vyetnam və Tayvanın Spratli arxipelaqının və müvafiq olaraq onları əhatə edən suların kontinental şelfinin təbii ehtiyatlarından istifadə və nəzarətə sahiblik yenə də Çin, Vyetnam və Filippin arasında, Egey dənizində şelfin bölgüsü (*hansı ki, burada xeyli miqdarda neft ehtiyatlarının olduğu güman edilir*) Türkiyə və Yunanıstan arasındakı müxtəlif mübahisələr doğurur. 1994-1995-ci illərdə Baltik dənizinin bölgüsündə Estoniya və Latviya arasında da müvafiq mübahisələr kəskinləşmişdir. Belə bir fakt maraq doğurmaya bilməz ki, ötən əsrin 50-ci illərində nəhəng karbohidrogen ehtiyatları aşkarlandığı Şimal dənizində onun sahilyanı dövlətlər arasında bölügüsündə nələr yaşanmışdır? 1959-cu ildə Niderlandda nəhəng “Qroningen” qaz yatağının aşkarlanması qeoloqların Şimal dənizinin neft potensialı haqqında fikrlərinin dəyişməsi ilə müşayiət olundu. 1962-ci ildə “Phillips Petroleum” neft şirkəti Norveç hökumətinə müraciət edərək ona mənsub sahələrdən birində kəşfiyyat-axtarış işlərinin aparılması üzrə icazə istəmişdi. Bunun ardınca Novreç hökuməti ona mənsub kontinental şelfində təbii resursların kəşfiyatı və hasilatı üzrə özünün suveren huquqlarını bəyan edərək müvafiq qanunverici akt qəbul etmişdir. Bundan sonra 1965-ci ildə Norveç öncə Böyük Britaniya ilə, sonra isə Danimarka ilə Şimal dənizinin orta xətt üzrə bölünməsi üzrə razılığa gəlmişlər. Bu isə həm də onu göstərir ki, ayrı-ayrı ölkələrə müştərək mənsub əksər çay və göllərlə yanaşı, hətta bir sıra dənizlərin belə bölünməsi məsələsi sahilyanı dövlətlər arasında, sahəvi beynəlxalq hüququn mövcudluğundan öncə, ikitərəfli və çoxtərəfli razılaşmalar yolu ilə həllini tapmışdır. Digər tərəfdən reallıq belədir ki, sahilyanı dövlətlərin sərhəd xətləri tarixi amillər əsasında ümumən həllinə qovuşmüş və onların həmin müstəsna hüququ indiyədək hər hansı beynəlxalq məhkəmə çəkişmələrinin predmetinə çevrilməmişdir [4, 8, 10].

Bir neçə dövlətə mənsub iri su hövzələrinin müştərək işlənməsində ekoloji problemlərin həlli və tənzimlənməsi vacibdir. Dünya təcrübəsində belə hallar konvensiyalar, ikitərəfli və çoxtərəfli müqavilələrlə tənzimlənir. Belə müqavilələr sırasına ABŞ və Kanada arasındakı; Trinidad və Tobaqo və digər Karib ölkələri arasındakı müvafiq sazişləri və Dəniz mühitinin çirklənmədən qorunması haqqında 1978-ci il Küveyt regional Konvensiyası misal göstərilə bilər.

***4.4.Dövlətlərin mövqeyi***

Ölkələr arasında şelfin bölgüsünün iki işçi variantı vardır. Bu, su sərhədlərinin dənizin coğrafi mərkəzindən dövlətlərə aid sektorlar üzrə tort kimi radial (*latınca - radius - şua, radius*) prinsip üzrə bölünməsidir. Digər prinsip isə dənizin şaquli və üfüqi hissələri boyunca dövlətlərin quru sərhədlərini kəsişdirən nöqtələrdən müəyyən edilən orta xəttə perpendikulyarların qurulmasını ehtiva edən mediana (*latınca - mediāna - orta*) prinsipidir. Belə prinsip Böyük göllər (*ABŞ-Kanada*) və Baltik şelfin bölgüsündə istifadə olunmuşdur. Lakin bununla belə, status məsələsində hər bir dövlətin özəl milli maraqlara uyğun olaraq məxsusi yanaşması vardır. Bu yanaşmalar içərsində təxminən üç əsrə bərabər müddət ərzində Xəzərin ən kiçik hissəsinə sahiblik və ondan daha məhdud istifadə imkanlığında olmuş İranın mövqeyi qeyri-münasibliyi ilə daha çox diqqəti cəlb edəndir. Belə ki, İran mövcud sektorial bölgü prinsipinə zidd bu istiqamətdə dünya praktikasında hələ indiyədək mövcud olmamış “bərabərlik”, yəni “hərəyə 20 faiz” prinsipi ilə bölgünün aparılması tələbində dayanır. Bu dənizə müştərək sahiblik, yəni kondominium ([*latınca*](https://ru.wikipedia.org/wiki/%D0%9B%D0%B0%D1%82%D0%B8%D0%BD%D1%81%D0%BA%D0%B8%D0%B9_%D1%8F%D0%B7%D1%8B%D0%BA) *- Con - birgə və dominium - sahiblik, Condominium - birgə sahiblik*) variantıdır. Xəzərin hüquqi statusu məsələsi ilə bağlı 1921, 1935 və 1940-cı illər Sovet-İran müqavilələrində onun İran-rus (*sovet*) dənizi olması, burada başlıca olaraq sərbəst gəmiçilik (*dənizdə sərbəst və bərabər naviqasiya hüququ*) və balıqçılıq (*10 dəniz milli həddində öz sahil sularında müstəsna balıqtutma azadlığı*) məsələlərinin yer almasını əsas götürən İran dənizin kondominium prinsiplərinə uyğun istifadəsinin zəruri olduğunu qeyd edir. Lakin bütün bu müqavilələrdə Xəzərin SSRİ və İranın birgə mülkiyyəti olması müddəasına və yaxud da dolayısı ilə bunun təsdiqinə rast gəlinmir. Burada həmçinin resurslar, dənizin dibi və səthindən istifadə, ekosistemin qorunması kimi ciddi məsələlərə də yer verilməmişdir. Digər tərəfdən, reallıqda da Xəzərin istismarında kondominium prinsipi faktiki təsbitini tapmamışdır. Ümumiyyətlə, tarixdə heç vaxt göl və ya daxili dənizlərin kondominiumu olmamışdır. Lakin bu məsələdə bir beynəlxalq məhkəmə çəkişməsi yaddaşlarda qalmışdır. O, Fonseka körfəzi üzərində suverenliklə bağlı sahilyanı dövlətlər Salvador, Honduras və Nikaraquanın mövqeləri ilə bağlı olmuşdur. Çıxarılan məhkəmə qərarına əsasən körfəzin tarixi boğaz statusuna malikdir və onun sahildən üç mildən kənarda olan suları bu üç dövlətin kondominiumuna məxsusdur. Burada məhkəmə belə bir fakta əsaslanmışdı ki, Fonseka körfəzi uzun müddət bir dövlətə məxsus olmuş və üç sahilyanı dövlət müstəqil olandan sonra körfəzi onların ümumi mülkiyyəti kimi nəzərdən keçirməmişdilər. İş üzrə gəmiçilik məsələsinə toxunan məhkəmə müəyyən etmişdir ki, körfəzin mürəkkəb coğrafiyası onun hər hansı formada bölünməsini praktiki çətin edir. Bu vəziyyətdə ən azı, bu dövlətlərdən birinin açıq dənizə çıxışı qapanır. Xəzərdə situasiya isə tamamilə fərqlidir. Belə ki, o heç zaman bir dövlətə məxsus olmayıb [10, 19].

**Şəkil 4:**

**Xəzərin median prinsip üzrə bölgüsü**

**Şəkil 3:**

**Xəzərin radial prinsip üzrə bölgüsü**

SSRİ 1949-cu ildə Xəzərdəki neft ehtiyatlarının işlənməsinə İranla məsləhətləşmədən, onun iştirakı olmadan başlamışdır. Faktlar onu göstərir ki, İran tərəfi buna hər hansı bir formada etiraz bildirməmişdir. Bundan sonra vurğulanmalıdır ki, 1970-ci ildə SSRİ Neft Nazirliyinin qərarı ilə Xəzərin milli sektorlara bölünməsi həyata keçirilmiş və bununla İran tanış edilmiş və hətta müvafiq bölgünün topoqrafik xəritəsi də Tehrana göndərilmişdir. Bu zaman da İran tərəfi belə bir bölgünün aparılmasına etiraz bildirməmişdir. Bunu onunla əsaslandırmaq olar ki, müvafiq Xəzər müqavilələrində onun enerji resusları və onların işlənməsi barədə heç bir şey əksini tapmamışdır. Digər tərəfdən, Sovet İttifaqının uzun illər Xəzər dənizində və əsas etibarilə Azərbaycana yaxın sahədə apardığı tədqiqat və istismar işləri 10 mildən artıq ərazini əhatə etmişdir. Bu zam an əldə olunan gəlirdən İrana ödəməmiş və ya onu həmin fəaliyyətə hər hansı bir formada cəlb etməmişdir. İran tərəfinin də bu fəaliyyətə bir etirazı olmamış və o, bundan gələn gəlirin bölünməsinə iddia etməmişdir. Özü də yaxın sahədə birtərəfli fəaliyyətlər həyata keçirmişdir. Buna görə də, Xəzərin hüquqi statusu müəyyən olunarakən sahilyanı dövlətlərin neft-qaz resuslarının istifadəsində yaranmış mövcud təcrübə və müvafiq beynəlxalq normaları əsas götürülməlidir. Bütün bunlar, öz növbəsində, elmi və siyasi əsası olmayan və dünya təcrübəsində heç vaxt tətbiq edilməyən kondominium prinsipinin Xəzərdə tətbiqini bir daha mümkünsüz edir.

Azərbaycan Xəzərin daxili göl (*beynəlxalq sərhəd gölü*) olmasına əsaslanaraq sərhədlərinin delimintasiyasında ekvidstansiya prinsipi - dövlət ərazisinin bir hissəsi sayılmaqla dənizin orta xətt üzrə beş milli (*“Milli sektor” anlayışı dənizin dibi kimi, səthi və hava məkanı ehtiva edir*) sektora bölünməsini təklif edir. Konkret olaraq Azərbaycanın təklifində “sahil xəttinin davamı kimi orta xətt çəkilir və bu xəttin hər bir nöqtəsi Xəzərin bitişik və ya əks tərəfində yerləşən dövlətlərin ilkin sahil xəttindən bərabər məsafədə olur” prinsipi göstərilir. Bu mövqe ölkənin Konstitusiyasında da birmənalı şəkildə təsbit edilmişdir. Belə ki, ölkə Konstitusiyasının 11-ci maddəsinə görə, Xəzər dənizinin (*gölünün*) Azərbaycan Respublikasına mənsub olan bölməsi (*konstitusiyaya görə Azərbaycana mənsub milli sektor 25 millik - 45 km-lik zonadan xeyli çox sahəni əhatə edir*) Azərbaycan Respublikası ərazisinin tərkib hissəsidir. Xəzəryanı dövlətlərin müstəqillik statuslarını elan etməmişdən əvvəl onun bölgüsünün 1970-ci ildə qəbul olunmuş prinsipə əsasən milli sektorlar üzrə müəyyənləşdirməsi və bu su ərazilərin hazırda da “de fakto” varis dövlətlərə mənsubiyyətliyi Azərbaycanın mövqelərini bir daha artırır [5, 13].

Tanınmış rus politoloqu Aleksandr Duqin (*1962*) özünün məşhur “Geosiyasətin əsasları” kitabında qeyd etmişdir ki, “SSRİ Xəzər neftinə xüsusi diqqət yetirməmiş, daha çox Şimali Avroasiyadakı yataqların işlənməsini inkişaf etdirməyə üstünlük vermişdir. Buna görə də, hazırkı nəzarət situasiyasında Xəzərin və Xəzər-Qaradəniz məkanı atlantizm və avroasiyaçılığın qlobal qarşıdurması məsələsinə çevrilmişdir” [9, с. 81.] Şübhəsiz ki, Azərbaycan geopolitikasını onun Xəzərdəki zəngin karbohidrogen resursları, ümummilli lider Heydər Əliyevin “Əsrin müqaviləsi” ilə təməlini qoyduğu yeni neft strategiyası pozulmaz naxışlarla dəyişdirmişdir. Bölgüsü qızğın mübahisələr, müzakirələr mövzusu olan Xəzərdə Azərbaycanın hesablarının tarixi və real mövcudluğu, bu gün onun mövqelərini gücləndirən şərtlər sırasındadır. Azərbaycan geoloqları yeni neft axtarışında dənizə üz tutmasaydılar, Qara daşlarda qazılan ilk quyu fontan vurmasaydı, Neft daşları şəhərə çevrilməsəydi, bu yataqlardan milyon tonlarla ölçülən neft hasil edilməsəydi, Xəzər faktoru ilə bağlı respublikamızla hesablaşmada əks tərəflər daha ciddi cəhdlər edərdilər. Məhz Xəzər neftinin Azərbaycan tərəfindən ilkin istismar edilməsi buradakı mövqeyimizi daha arqumentli etmişdir.

Qazaxıstan və Rusiya isə Xəzər beynəlxalq daxili dəniz olaraq onun dibinin mediana boyunca sektorlara bölünməsini, su tutumunun isə ümumi istifadədə qalmasını, gəmiçilik üçün sərbəstlik, balıqçılıq və ətraf mühitin qorunması üzrə razılaşdırılmış normaların tapılmasını istəyir. Dənizin dibinin bu cür bölünməsinin müvafiq dövlətlərarası sazişlərdə əksini tapdığından irəli gələrək Azərbaycan ümumən buna etiraz etmir.

# Burada bir reallıq da ondan ibarətdir ki, üçtərəfli sazışinə əsasən Rusiya və Azərbaycan hərəyə 19%, Qazaxıstana isə 29% olmaqla Xəzərin bərabərdayanma - ekvidstansiya prinsipinə əsaslanaraq onun dibinin bölgüsünü aparmışdır. Bu zaman Türkmənistanla İrana ümümilikdə 33%-lik hissə qalmışdır.

# Türkmənistan özünün Xəzərin cənub-şərqində olan neftli yataqlarından (*bloklar - 28, 29, 30, 31*) faydalanmaq üçün bu mövqelərə yaxınlaşma nümayiş etdirmişdir. Həmin blokların istismarı üçün Rusiyanın “İntera”, Rosneft” və Zarubejneft” şirkətlərinin iştirakı ilə “Zarit” adlı müştərək müəssisə təsis olunmuşdur. Türkmənistan hökuməti ilə müəssisə arasında İran və Türkmənistan şirkətlərinə 10-15%-lik səhm verməklə hasilatın pay bölgüsü üzrə sazişin imzalanması ərəfəsində İran bunlara etirazını bildirmiş və onu həmin blokların 20%-li kondominium şərtli ərazisinə daxil olması ilə əsaslandırmışdır.

***4.5.Həştərxan sammiti və onun nəticələrinin dəyərləndirilməsi***

Həştərxan sammitidə imzalananmemoranduma görə tərəflərin 15 dəniz mili həddində sahilyanı dəniz məkanı və ona bitişik 10 dəniz mili ərazidə su-bioloji resurslardan istifadə üzərində suverenliyi təsbit olunur. Yəni ölkələr 25 dəniz mili hüdudunda ehtiyatlardan istifadə hüququ alırlar. Bu hüdudlardan kənar su səthi ümumi istifadədədir. Bunlardan əlavə, sənədə “tərəflərin yeraltı və digər hüquqi fəaliyyət üçün suveren hüquqlarının reallaşması məqsədilə Xəzərin dibinin və ehtiyatlarının hamı tərəfindən qəbul edilmiş beynəlxalq hüquq normaları və prinsipləri əsasında bölünməsi” ehtiva olunur.

Bütün bunlara Xəzərsahili ölkələrin dövlət başçıları öz çıxışlarında, verdikləri bəyanatlarda bu və ya digər dərəcədə münasibət bildirmişlər.

Sammitdə çıxış edən Azərbaycan Prezidenti İlham Əliyev demişdir: “Xəzər dənizi nəqliyyat dəhlizlərinin inkişafı üzrə bir sıra beynəlxalq və regional layihələrdə əlaqələndirici elementdir. Biz Bakı Sammitində qəbul edilmiş uzlaşdırılmış qərara sadiqliyimizi təsdiqləyərək, sahilyanı dövlətin suverenliyinin şamil edildiyi su məkanı da daxil olmaqla 25 dəniz mili ölçüsünü əsas götürərək milli zonanın eninin müvafiq şəkildə razılaşdırılmasına tərəfdarıq. Biz dənizin dibinin həmhüdud sahələrinin bölgüsündə əsas norma kimi hamılıqla tanınmış orta xətt prinsipini toxunulmaz hesab edir, dənizçilik, Xəzər dənizindən digər dənizlərə sərbəst gediş-gəliş və tranzit məsələlərinə böyük əhəmiyyət veririk” [16].

İran İslam Respublikasının Prezidenti Həsən Ruhani Xəzərin bioloji resurslarından istifadə ilə yanaşı, Xəzərətrafı ərazilərdə turizmin inkişafı, dəniz gəmiçiliyinin genişləndirilməsi və bütövlükdə Xəzər dənizinin imkanlarından istifadədə sahil ölkələrinin birgə investisiya qoyuluşunun əhəmiyyətinə diqqəti çəkmişdir.

Qazaxıstan Prezidenti Nursultan Nazarbayev Xəzəryanı ölkələrin bu sammitdə mühüm irəliləyişə nail olunduğunu, nəqliyyat, dəmir yolu və digər sahələrdə birgə layihələrin reallaşdırılmasının vacibliyini söyləyərək Xəzəryanı ölkələrin azad ticarət zonasının yaradılması təklifini irəli sürmüşdür.

Türkmənistan Prezidenti Qurbanqulu Berdiməhəmmədov Xəzərdə nəqliyyat sahəsində əməkdaşlığın daha da genişləndirilməsi, burada regional logistika mərkəzinin yaradılması üçün əlverişli imkanların olduğunu diqqətə çatdırmışdır.

Keçirilən sammitin qəbul olunmuş bəyanatında ilk dəfə olaraq Xəzərin hüquqi statusu barədə gələcək razılaşmaların əksini tapdığnı bildərən Rusiya prezidenti Vladimir Putin isə söyləmişdir: “Ən əsası, birgə siyasi bəyanat barədə razılığa gəlmişik və bu bəyanatda Xəzərdə beştərəfli əməkdaşlığın əsas prinsipləri qeyd olunub. Əldə olunmuş razılaşmalar bütün ölkələrin uzunmüddətli maraqlarına cavab verir” [19].

Bununla belə, Həştərxan görüşü də Xəzərin əzəli sektorlara bölünmüş vəziyyətdə qalması ilə sonunclanmışdır. Xəzəryanı dövlətlər əvvəl olduğu kimi, yenə də qərarları konsensus üzrə qəbul edəcəklər. Burada hər bir dövlətə məxsus 25 millik zona qərarına isə əslində uzun illər dənizdə əksər imtiyazlara və potensiala tək sahib olan Rusiyanın hüquqlarna daha çox məhdudiyyət gətirmişdir. Bələ ki, bu dövlətin gəmiləri də Xəzərin istənilən sahilində lövbər sala bilməz. Eyni zamanda, burada ekoloji mülahizələrlə kəmərlərin Xəzərin səthi ilə keçməsinin qarşısının alınması da mümkün olmamışdır. Bunun əvəzində belə razılığa gəlinmişdir ki, Xəzərdə hər hansı bir fəsadla mübarizə sahilyanı dövlətlər tərəfindən birgə aparılacaq.

***4.6.Proqnoz variantlar***

Xəzərin hüquqi statusu məsələsinin həlli istiqamətində ehtimal edilən bir sıra proqnoz variantlar və inkişaf ssenariləri nəzərdə keçirilə bilər. Bunlar sırasında isə aşağıdakı üç variant daha çox diqqətə gətiriləndir:

### I. Xüsusi beynəlxalq hüquqi status;

### II. BMT-nin dəniz hüquqi konvensiyası əsasında modifikasiya olunmuş qapalı dəniz statusu;

### III. Beynəlxalq məhkəmədə baxılması;

### Birinci hal paket-kompleks və ya çərçivə həll prosedurlarını nəzərdə tutur. Bunun üçün ölkələr bir sıra məsələlərdə müvafiq razılaşmalar əldə etməlidirlər. Bu sırada bioloji və mineral resursların istismarı və onların sahilyanı dövlətlər arasında uyğun bölünməsi mexanizmlərinın təyin olunması daha vacibdir. Burada həmçinin, sahilyanı dövlətlərin Xəzərlə bağlı suveren hüquqlarının və müqabil yurisdiksiyalarının müəyyən olunması da zəruridir. Qarşılıqlı surətdə ekoloji problemlərin həlli, dəniz mühitinin qorunması, hərbi dəniz üzgüçülüyündə sahillayanı dövlətlərin hərbi təhlükəsizliyinin təmin edilməsi də bu sferada vacib şərtlidir. Bu məsələlərin hər biri isə yüksək səviyyəli regional əməkdaşlığın təşkili ilə ayrı-ayrı sazış və müqavilələrdə öz əksini taparaq daha çox paket və çərçivə sənədləşməsi predmeti ola bilər. Bu məsələlərə nəzər yetirdikdə bir də görünən odur ki, mineral resursların bölgüsü istisna olmaqla, qalan məsələlərin həllində xüsusi ziddiyyətlər yoxdur.

### İkinci halda gözləntilərə görə, kompromislər olacaq. Əks vəziyyətdə modifikasiya olunmuş qapalı dəniz statusu səmərə verməyəcəkdir.

### Üçüncü halda Xəzər dənizinin statusu məsələsinin təyini beynəlxalq məhkəmənin köməyi ilə müəyyənləşə bilər. Belə bir presedent Şimal dənizi ilə bağlı dünya təcrübəsində sınanmışdır. Lakin bu da nəzərə alınmalıdır ki, Xəzər göl olduğundan onun status məsələsinə məlum BMT konvensiyası çərçivəsində baxıla bilməz. Bundan başqa, bu işdə sahilyanı ölkələrin razılığı da olmalıdır. Ən yaxşı hallarda status məsələsinin məhkəmə qaydasında həlli 5-7 il vaxt aparacaqdır.

### Status məsələsinin hərbi həll ssenarisini də istisna etmək olmaz. Bunu milyard dollarlarla dəyərlərdə onun dünyanın üç neftli hövzəsi sırasında olması əlaqələndirə bilər. Bütün bu ssenarilərin isə fövqündə əlbəttə ki, razılaşmalar dayanacaqdır.

**5.Xəzərin karbohidrogen ehtiyatları və onlardan istifadə imkanları**

Dünyadakı energetik resursların bölgüsünə nəzər yetirdikdə Xəzər hövzəsi regionunun artan potensialını görməmək mümkün deyildir. Burada çox mühüm qlobal səciyyəli neft və qaz ehtiyatları çəmləşmişdir. Bu baxımdan müasir dövrdə region dövlətləri öz iqtisadi inkişafını Xəzər dənizinin neft-qaz potensialı ilə bağlayırlar.

ABŞ-ın Enerji İnformasiya İdarəsi özünün 2013-cü il hesabatında Xəzər dənizinin su sektorunda ümumi neft ehtiyatlarının 19,6 milyard barel, qaz ehtiyatlarının 106 trilyon kub fut, quru sektorunda isə müvafiq olaraq 28,6 milyard barel və 186 trilyon kub fut (*7 trilyon m3*) həcmində qiymətləndirir. Bununla yanaşı qeyd olunur ki, beş sahilyanı ölkənin Xəzər dənizinin su və quru sektorundakı ümumi neft ehtiyatları 48,2 milyard barel, qaz ehtiyatları isə 285 trilyon kub fut (*10,6 trilyon3*) həcmində qiymətləndirilir. Sənəddə Azərbaycanın Xəzər dənizinin su sektorundakı qaz ehtiyatlarının həcmi 1,5 trilyon m3, Qazaxıstanın 1,3 trilyon m3, Rusiyanın 0,5 trilyon m3, Türkmənistanın 0,3 trilyon m3 kimi göstərilir. Hesabatda həmçinin bildirilir ki, Qazaxıstanın Xəzərin su sektorundakı neft ehtiyatları 15,8 milyard barel, **Azərbaycanın isə 6,8** milyard barel təşkil edir. Hesabatda vurğulanır ki, İran istisna olmaqla, bütün digər sahilyanı dövlətlər Xəzərin su sektorundakı enerji ehtiyatlarının işlənməsindən mənfəət götürür. Sənədin sonunda qeyd olunur ki, bütün sahilyanı ölkələrin ümumi gündəlik neft hasilatı 945 min barel təşkil edir və bunun 890 min bareli (*94%*) Azərbaycanın payına düşür [18, 21].

Vurğulanmalıdır ki, ehtiyatlar dinamik və onlar haqqında məlumatlar üstün olaraq konfidensialdır. Belə vəziyyət isə onun geoloji təyinatlarla yanaşı, digər amillər baxımından daim dəyişməsini şərtləndirir. Bundan başqa, bu həcmlər ayrı-ayrı hesabatlar və mənbələrdə fərqli göstərilir. Lakin hər bir rəqəmin arxasında ümumi reallıqları əks etdirən aydın görüntülər vardır.

O, da vurğulanmalıdır ki, Xəzərdəki karbohidrogen ehtiyatlarının mühüm hissəsi üç türkdilli dövlətə - Azərbaycan, Qazaxıstan və Türkmənistana mənsubdur. Bu sırada həmin resursların ən klassik istehsalçısı kimi Azərbaycan çıxış edir. Bütün bəşər tarixində və eyni zamanda dənizdə də ilk neft hasilatı onun adı ilə bağlıdır.

Azərbaycan iqtisadiyyatında neft-qaz sərvətləri çox mühüm əhəmiyyət daşıyır. Dövlət müstəqilliyi bərpa edildikdən sonra ölkədə ümummilli lider Heydər Əliyevin rəhbərliyi ilə milli neft strategiyası formalaşdırılmışdır. Bu strategiya inkişaf etmiş dünya ölkələrinin aparıcı neft şirkətlərinin Xəzərdəki “Azəri-Günəşli” və “Çıraq” yatağının işləməsi üzrə paytaxt Bakıda 1994-cü ilin 20 sentyabrında imzalanan “Əsrin müqaviləsi”ndən başlanğıc almışdır. Azərbaycan Respublikasının Prezidenti İlham Əliyevin əzmkar fəaliyyəti ilə aparılan miqyaslı islahatlar nəticəsində isə milli neft strategiyasının multiplikativ effektləri daha geniş möhtəşəmlik əldə etmiş, iqtisadi artımda mühüm rolu və əhəmiyyəti olan qeyri-neft sektoru formalaşdırılmış, ölkə neft-qaz sərvətlərinin insan kapitalına çevrilməsi mərhələsinə keçid edilmişdir [14, 21].

Azərbaycanda karbohidrogen ehtiyatlarının hasilat zonası 39 quruda və 18 Xəzər dənizində olmaqla 57 yataqdan ibarətdir. Tanınmış Azərbaycan geoloqu ARDNŞ-in birinci vitse-prezidenti Xoşbəxt Yusifzadə 2015-ci il üzrə açıqlamalarında ölkədə proqnoz neft ehtiyatlarının 4 milyard ton, qaz ehtiyatlarının isə 6 milyard m3 civarında olduğunu göstərir [25].

Azərbaycanın bol neft-qaz sərvətləri onun bir sıra ölkələrin enerji təhlükəsizliyinin təminatında əhəmiyyətini artırır. Bu gün bəzi Avropa ölkələrində Azərbaycan neftinin həcmi enerji balansının təxminən 30%-ni təşkil edir. Azərbaycan bu bazarda həm də etibarlı qaz təminatçısına çevrilmişdir. Ölkənin təsdiq edilmiş qaz ehtiyatları 2,6 trilyon m3-dir. Hər il buradan orta hesabla 7-9 milyard m3 qaz ixrac edilir. Neft ixracının həcmi isə 33-35 milyon tondur. Vurğulanmalıdır ki, ölkədə 2014-cü ildə 41,2 ton neft, 28,8 milyarda m3 qaz hasil olunmuşdur [21].

Ölkə iqtisadiyyatı inkişaf etmiş sənaye, kənd təsərrüfatı, tikinti, nəqliyyat və rabitə sektorlarına malikdir. Özünün geosyasi mövqeyinə görə Azərbaycan Şimal-Cənub, Şərq-Qərb nəqliyyat marşrutlarının kəsişdiyi məkanda yerləşir. Əlverişli coğrafi vəziyyəti ona həm özünün sahib olduğu zəngin karbohidrogen resurslarının və həm də qonşu Asiya ölkələri neftini, neft-qaz məhsullarının Avropa bazarlarına daşınmasında çoxvektorlu logistik imkanlar yaradır. Azərbaycandan keçən Avropa-Qafqaz-Asiya Nəqliyyat Dəhlizi - TRACECA Avropa ilə Asiyanı birləşdirən ən kiçik marşrut hesab edilir. Hazırda ölkənin enerji resurslarını müxtəlif istiqamətlərə nəql edən 7 neft və qaz kəməri mövcuddur. Bunların sırasında Heydər Əliyev adına Bakı-Tbilisi-Ceyan neft və Bakı-Tbilisi-Ərzurum qaz kəmərləri daha yüksək qlobal əhəmiyyətliliyi ilə fərqlənirlər [25].

Azərbaycanda nəqliyyat infrastrukturunun təkmilləşdirilməsi və nəqliyyat müstəqiliyinin genişləndirilməsi istiqamətində davamlı və məqsədyönlü iş aparılır. Ölkənin nəqliyyat-logistika sisteminin inkişafına çoxmilyardlı sərmayələr yatırılır, respublikada ən müasir beynəlxalq standartlara uyğun avtomobil yollarının inşası və modernizasiyası həyata keçirilir. Dəmir yolu nəqliyyatı sistemi yenidən qurulur, dəniz donanmasının arsenalı gücləndirilir, hava gəmiləri parkı ən müasir təyyarələrlə təchiz olunur. Hazırda ölkədə 9, o cümlədən 6 beynəlxalq hava limanları fəaliyyət göstərir. Özünün tranzit imkanlarından çıxış edərək, Azərbaycan mühüm regional nəqliyyat infrastruktur layihələrinin təşəbbüsçüsı və stimullşadırıcısı kimi bu istiqamətdəki fəaliyyətini genişləndirir. Bunların içərisində müəllifi olduğu qlobal mahiyyətli nəhəng nəqliyyat şəbəkəsi - Azərbaycanla Türkiyəni, bütövlükdə isə Avropa ilə Asiyanı birləşdirəcək, müasir dünyanın 100 layihəsi siyahısına daxil olan Bakı-Tbilisi-Qars dəmir yolu xəttinin layıhəsi xüsusi strateji əhəmiyyət daşıyır. Azərbaycan qazını böyük həcmdə Türkiyəyə və cənubi Avropaya çatdıracaq TANAP və TAP layihələrinin reallaşması həyata keçirilir.

Dövlət Statistika Komitəsinin məlumatlarına görə, 2014-cü ildə Azərbaycan Respublikasının rezidentləri dünyanın 150 ölkəsinin hüquqi və fiziki şəxsləri ilə ticarət əməliyyatları həyata keçirmiş, 110 ölkəyə əmtəə ixrac edilmiş, 137 ölkədən idxal olunmuşdur. Xarici ticarət əlaqələri iştirakçılarının 45-i Avropa, 33-ü Amerika, 43-ü Asiya ölkələri və digərləridir. Ötən il ərzində xarici ticarət dövriyyəsinin həcmi statistik məlumatlara əsasən 39,5 milyard ABŞ dolları, o cümlədən ixracın həcmi 30,3 milyard dollar, idxalın həcmi 9,2 milyard dollar təşkil etmiş, nəticədə 21,1 milyard dollarlıq müsbət saldo yaranmışdır [25].

Azərbaycan Respublikasının ölkələrarası iqtisadi əlaqələr balansında məhsullar çeşidi müxtəlifdir. Buraya statistik qruplaşma təsnifatı silsiləsində - mineral məhsullar (*neft və neft məhsulları, təbii qaz*), müxtəlif sənaye malları (*kimya, metallurgiya*), maşın və mexanizmlər, qiymətli metallar və onlardan hazırlanmış məmulatlar, hazır yeyinti məhsulları (*alkoqollu və alkoqolsuz içkilər, sirkə, tütün*), heyvan və ya bitki mənşəli piylər və yağlar, balıq məhsulları, gön-dəri xammalı, xəz, toxuculuq materialları və məmulatları, incəsənət əsərləri və antikvariat daxildir. İxrac potensialını səciyyələndirən məhsullar içərisində elələri də vardır ki, təbii olaraq onların analoqları - əksərən yüngul və yeyinti sənayesi malları, maşın və avadanlıqlar və yüksək texnoloji istehsal məhsulları milli bazarda məhsul çeşidi və keyfiyyətini artırmaq, istehlakçı tələblərini daha dolğun ödəmək şərtliliyi ilə həm də idxal edilir.

Regionda neft potensialı baxımından liderlik Qazaxıstana məxsusdur. Burada subut olunmuş neft ehtiyatlarının həcmi bir sıra mənbələrdə 12-18 milyard barel (*dünya ehtiyatlarının 3,2%-i*) həcmində olması göstərilir. Ehtimal edilən ehtiyatlar isə 100 milyard bareldən çoxdur. Aşkar edilmiş təbii qaz ehtiyatları isə 1,82 trilyon m³ (*dünya ehtiyatlarının 1,7%-i*) həcmindədir. Neft hasilatı burada hazırda 55 yataqda təmin olunur. Ölkənin Mangistaun və Atıraus vilayətlərində ümumi neftin 60%-i hasil edilir. Neft-qaz hasilatlarının həcminə görə Qazaxıstan MDB məkanında yalnız Rusiyadan geri qalır. Neftin proqnozlaşdırılan ehtiyatları yalnız Xəzər dənizinin Qazaxıstan sektoruna aid olan yerlərində 17 milyard tondan çox olduğu təxmin edilir. Burada təkcə dünya nəhənglərindən olan “Tengiz” yatağında 2-3 milyard tona qədər ehtiyatların olduğu güman edilir. “Kaşaqan” neft yatağı isə “Tengiz”ə nisbətdə iki dəfə çox qiymətləndirilir. Qazaxıstanda hər il orta hesabla 80 milyon tondan çox neft hasil olunur. Yaxın illərdə bu həcmin 120-150 milyon tona qədər artacağı gözlənilir. Lakin böyük neft ehtiyatları bu ölkənin müvafiq resurslarının ixracı məsələsində əngəllər törədir. Bu məqsədlə Qazaxıstan dövləti yeni neft kəmərlərinin inşasında maraqlıdır. O, bu kəmərləri Avropaya, Rusiya, Xəzər dənizi, İran vasitəsilə çıxarmağa və hətta Çinə nəql etməyə belə hazırlaşır. Ölkə son 15-20 il ərzində neftdən çox böyük gəlirlər əldə etmiş və bunun nəticəsində Qazaxıstan Asiyada ən yüksək həyat səviyyəsinə malik olan ölkələrdən birinə - “Mərkəzi Asiyanın Pələnginə” çevrilməkdədir [3, 21].

Qazaxıstan neft-qaz resursları ilə yanaşı, digər çox zəngin olan təbii sərvətlərə də malikdir. Burada kimya elemetləri siyahısının 100-ə qədər elementi mövcuddur. Onlardan 70-nin kəşfiyyatı aparılmış, 60-nın isə istehsalı təşkil olunmuşdur. Ölkədə hazırda 500 yataqda 1225 növ mineral xammal mövcuddur. Qazaxıstan sink, volfram və barit ehtiyatlarına görə dünyada birinci, gümuş, qurğuşun və xromit ehtiyatlarına görə ikinci, mis və flyurit ehtiyatlarına görə üçüncüdür. Molibden ehtiyatlarına görə dördüncü və qızıl ehtiyatlarına görə altıncı yeri tutur. Qazaxıstan uran bazarında da əsas oyunçulardan sayılır. Burada kəsf olunmuş uran ehtiyatlarının həcmi 1,7 milyon ton hesablanır. Bu, müvafiq dünya ehtiyatlarının 20%-nə bərabərdir və bu sırada Qazaxıstan yalnız Avstraliyadan geri qalır [21].

Qazaxıstanın coqrafiyasında aviasiyanın əhəmiyyəti danılmazdır. Burada 22 iri hava limanı fəaliyyət göstərir ki, onlardan da 14-ü beynəlxalq statusludur. Ölkədə avtomobil yolları şəbəkəsi də inkişaf etdirilir. İndi ölkədə 3,5 miyondan çox avtomobil vardır. Ölkə inkişaf etmiş nəqliyyat infrastrukturuna malikdir. Burada dəmir yollarının uzunluğu 15 min km-i ötmüşdür. Həmin xətlər Avropa ilə Asiya arasında və həmçinin, Şimalla Cənub arasında çox mühüm əhəmiyyət daşıyır. Nəqliyyat strategiyası çərçivəsində 2017-ci ildə ölkədə yeni 1400 km dəmir yolu xətti çəkiləcək, 2700 km xətt elektrikləşdiriləcəkdir [21].

Qazaxıstan 2050-ci ilə qədər olan dövr üçün inkişaf strategiyasını qəbul etmiş və bu dövrə qədər dünyanın ən çox inkişaf etmiş 30 ölkəsi sırasına daxil olmaq vəzifəsini qarşıya qoymuşdur. Bu, çox böyük, ambisiyalı hədəfdir. Lakin bunun üçün ölkə hər cür imkana malikdir. Hazırda burada sürətli sənayeləşdirmə proqramı üzrə sistemli iş aparılır, maliyyə tutumu milyardlarla dollar təşkil edən yüzlərlə layihələr həyata keçirililr. Proqnozlara görə 2020-ci ilə qədər Qazaxıstan ərazisindən tranzit daşımaların həcmi iki dəfə, 2050-ci ilə qədər 10 dəfə artacaq, ölkə ərazisi ilə yükdaşımaların həcmi ildə 50 milyon tona çatdırılacaqdır.

Türkmənistan neft ehtiyatları haqqında mülahizələr müxtəlifdir. Ölkədə bunun həcminin 20 milyard ton olduğu göstərilir. Rusiyanın məşhur transmilli neft şirkəti Lukoylun hesablamalarında isə burada sübut olunan neft ehtiyatları Türkməsistanın bəyan etdiyindən 50 dəfə az - 400 milyon tona bərabər göstərilir. Burada 144 neft və qaz yatağı aşkar edilmişdir ki, onlardan da yalnız 40-ı istismar edilir. Ölkədə neft hasilatı hazırda 10 milyon tonu ötmüşdür ki, bunun da 6,5 milyon tonu ixraca yönəldilir. Türkmənistan qaz ehtiyatlarının həcminə görə dünya liderləri sırasındadır. Burada sübut olunmuş ehtiyatlar 25,2 trilyon m3-dən çoxdur. Məhz izafi qaz ehtiyatları bu ölkəni xeyli münbit müstəviyə gətirmişdir. Burada illik qaz hasilatı 75 milyard m3-i keçmişdir ki, onun da 60 milyard m3-i ixraca yönəldilir. Ölkənin neft-qaz kompleksinin inkişaf proqramına əsasən 2030-cu ildək qaz hasilatının 250 milyard m3-ə, neft hasilatının isə 110 milyon tona çatdırılması planlaşdırılır. Bununla da, hədəf seçilən tarixdə qaz ixracının illik 180 milyard m3-i keçəcəyi gözlənilir.

Ölkə Xəzər sektorunda iri neft və qaz ehtiyatlarına malikdir. Bəzi yataqlarda, o cümlədən Azərbaycanda mübahisəli olan “Kəpəz” yatağında (*türkmən variantında “Sərdar”*) ehtiyatlar xeyli dərəcədə çoxdur. Türkmənistan hökuməti ölkənin Xəzər sektorunda 32 blokda karbohidrogenlərin kəşfiyyatı və hasilatı üzrə lisenziyalaşdırma proqramı təsdiq etmişdir. Qeyd olunmalıdır ki, karbohidrogen resursları ölkənin gəlirinin 60%-ni verir.

Hasil olunan neftin bir hissəsi [Xəzər dənizi](http://az.wikipedia.org/wiki/X%C9%99z%C9%99r_d%C9%99nizi) ilə Azərbaycandan tranzit olunur. Türkmənistanda təbii qazı ixrac üçün hələlik Rusiya vasitəsi ilə bağlı yalnız bir boru kəməri mövcuddur. Bununla belə, ökədə [İran](http://az.wikipedia.org/wiki/%C4%B0ran) və [Türkiyəd](http://az.wikipedia.org/wiki/T%C3%BCrkiy%C9%99)ən keçməklə [Avropaya](http://az.wikipedia.org/wiki/Avropa), [Əfqanıstandan](http://az.wikipedia.org/wiki/%C6%8Ffqan%C4%B1stan) keçməklə [Pakistan](http://az.wikipedia.org/wiki/Pakistan) və [Hindistana](http://az.wikipedia.org/wiki/Hindistan) qaz ötürmək üçün boru kəməri marşrutları üzərində işlər aparılır. Lakin qazın ixracatı ilə əlaqədar ölkədə çeşidli problemlər də mövcuddur. Belə ki, alternativ marşrutlar olmadığı üçün hələlik qaz ixracatı Rusiya vasitəsilə reallaşdırılır. Türkmən qazını Türkiyə və bir çox Avropa ölkələri almaqda maraqlıdırlar. Hazırda bu qazın regional ölkələrə verilməsinin 3-4 variantı nəzərdən keçirilir. Bunlardan mühüm TransXəzər və Tükrmənistan-Əfqanıstan-Pakistan qaz kəmərlərinin çəkilişidir. Bununla belə, hazırda “Türkmənistan-Əfqanıstan-Pakistan-Hindistan” qaz kəməri layihəsinin reallaşması istiqamətində mühüm işlər aparılır.

Türkmənistan karohidrogen resurslarından başqa burada [kükürd](http://az.wikipedia.org/wiki/K%C3%BCk%C3%BCrd), [kalium](http://az.wikipedia.org/wiki/Kalium), [daş duz](http://az.wikipedia.org/w/index.php?title=Da%C5%9Fduz&action=edit&redlink=1), [bentonit gili](http://az.wikipedia.org/w/index.php?title=Bentonit_gili&action=edit&redlink=1), [mirabilit](http://az.wikipedia.org/w/index.php?title=Mirabilit&action=edit&redlink=1) və [alunit](http://az.wikipedia.org/w/index.php?title=Alunit&action=edit&redlink=1) yataqları da mövcuddur. Ölkədə ən böyük göl olan və bir hissəsi Özbəkistana mənsub Sarıqamışdan yüksək keyfiyyətli xörək duzu yığılır. Kimya sənayesi üçün kifayət qədər yerli xammala malik Türkmənistanda kükürd, [kalium duzları](http://az.wikipedia.org/w/index.php?title=Kalium_duzlar%C4%B1&action=edit&redlink=1), [yod](http://az.wikipedia.org/wiki/Yod) və digər müvaiq təyinatlı zavodlar fəaliyyət göstərir.

Ölkə mühüm tranzit mövqeyinə malikdir. Lakin neytral ölkə kimi mövqeyi onu bir sıra regional nəqliyyat daşımalarında dolğun istifadə etməyə imkan vermir. Belə ki, regionda nəqliyyat keçidliyi ilə əhəmiyyətə malik ölkə TRACECA nəqliyyat dəhlizinin üzvü deyildir. Buna baxmayaraq, Türkmənistan cənub istiqamətdə nəqliyyat şəbəkəsini yaratmaq mövqeyi tutmuşdur. [Təcən](http://az.wikipedia.org/w/index.php?title=T%C9%99c%C9%99n&action=edit&redlink=1) şəhərindən İranın [Məşhəd](http://az.wikipedia.org/w/index.php?title=M%C9%99ch%C9%99d&action=edit&redlink=1) şəhərinə çəkilən avtomobil yolu [Mərkəzi Asiyan](http://az.wikipedia.org/wiki/M%C9%99rk%C9%99zi_Asiya)ın digər respublikaları, xüsusən [Qazaxıstan](http://az.wikipedia.org/wiki/Qazax%C4%B1stan) və [Özbəkistan](http://az.wikipedia.org/wiki/%C3%96zb%C9%99kistan) üçün mühüm əhəmiyyət kəsb edir. [Bakı](http://az.wikipedia.org/wiki/Bak%C4%B1) ilə [Türkmənbaşı](http://az.wikipedia.org/wiki/T%C3%BCrkm%C9%99nba%C5%9F%C4%B1) şəhərləri arasında [Xəzər dənizind](http://az.wikipedia.org/wiki/X%C9%99z%C9%99r_d%C9%99nizi)ə [gəmi-bərə](http://az.wikipedia.org/w/index.php?title=G%C9%99mi-b%C9%99r%C9%99&action=edit&redlink=1) işləyir. Ölkənin hələ SSRİ dövründən dəmir yolu ilə Özbəkistan və Tacikistana çıxışları mövcuddur. 2014-cü ildə Şimal-Cənub marşrutu üzrə Qazaxıstan və İranı birləşdirən uzunluğu 917,5 km olan beynəlxalq dəmir yolu xətti istismara verilmişdir. Hazırda Türkmənistan-Tacikistan-Əfqanıstan yeni dəmir yolu xəttinin inşası aparılır [21].

İran İslam Respublikası Orta Şərqdə nəhəng iqtisadiyata malik ölkə kimi çıxış edir. O, ÜDM-in həcminə görə Asiya regionunda yalnız Çin, Yaponiya, Hindistan, Türkiyə, İndoneziya və Cənubi Koreyadan geri qalır. Ölkə təbii sərfətlərlə zəngindir. Neft-qaz sənayesi [İran iqtisadiyyatın](http://az.wikipedia.org/w/index.php?title=%C4%B0ran_iqtisadiyyat%C4%B1&action=edit&redlink=1)ın başlıca sahəsidir və dövlətin gəlirlərinin 90%-ni verir. İran bütün dünyada təbii qaz ehtiyatının 16%-nə malik olmaqla (*33-35 milyard m3*) bu göstərici üzrə yalnız Rusiya ilə birlikdə liderlik mövqeyində dayanır. Ölkədə sübut olunan neft ehtiyatı 25 milyard tona - dünya neft ehtiyatlarının təxminən 10%-ə qədərinə bərabərdir. Ölkənin əsas qaz yataqları [Fars körfəzi](http://az.wikipedia.org/wiki/Fars_k%C3%B6rf%C9%99zi) şelfində, həmçinin ölkənin şimali-şərqində yerləşir. Burada 2014-cü ildə 165 milyard m3 həcmində qaz hasil olunmuşdur. Hazırda qaz ixracı əsasən Türkiyəyə yönəlmişdir. Bundan başqa İran şimal regionlarını qazla təchiz etmək məqsədi ilə İraqdan qaz alır. Eyniliklə də bu məqsədlə və Azərbaycanın blokadada olan Naxçıvan bölgəsinin qazla təminatı üçün onunla qaz mübadiləsi aparır.

Ölkədə çoxsaylı neft emalı və neft-kimya müəssisələri fəaliyyət göstərir. Lakin ölkə yanacaq məhsulları ilə hələ də özünü tam təmin edə bilmir. Böyük karbohidrogen ehtiyatlarına baxmayaraq, burada həmçinin geniş həcmdə elektrik enerjisi defisiti mövcuddur. Ölkədə alternativ enerji mənbələrindən istifadə edilir. Ölkədə nüvə proqramı həyata keçirilir. Buşer şəhərində Rusiya tərəfindən inşa edilən AES fəaliyyət göstərir.

Neft-qaz ehtiyatlarından savayı İran daş [kömür](http://az.wikipedia.org/w/index.php?title=K%C3%B6m%C3%BCr&action=edit&redlink=1), [mis](http://az.wikipedia.org/wiki/Mis), [dəmir](http://az.wikipedia.org/wiki/D%C9%99mir), [manqanlı və sink-qurğuşun filizləri](http://az.wikipedia.org/w/index.php?title=Filizl%C9%99r&action=edit&redlink=1) kimi təbii sərvətlərə malikdir. İran neft sənayesi ilə yanaşı yüksək inkişaf etmiş aqrar-sənaye ölkəsidir. Sənayenin inkişafı üçün ölkədə bir sıra imkanların olmasına baxmayaraq, onun artım sürəti sənaye məhsullarına olan tələbatı tam ödəyə bilmir. İranda [maşınqayırma](http://az.wikipedia.org/w/index.php?title=Ma%C5%9F%C4%B1nqay%C4%B1rma_s%C9%99nayesi&action=edit&redlink=1), metallurgiya, [qida](http://az.wikipedia.org/w/index.php?title=Qida_s%C9%99nayesi&action=edit&redlink=1) və [tekstil sənayesi](http://az.wikipedia.org/w/index.php?title=Tekstil_s%C9%99nayesi&action=edit&redlink=1) inkişaf etmişdir. Metallurgiya yerli xammala əsaslanır. [İsfahan](http://az.wikipedia.org/wiki/%C4%B0sfahan) şəhərində tam dövriyyəli qara metallurgiya müəssisəsi fəaliyyət göstərir. Əlvan metallurgiya zavodlarında əsasən [mis](http://az.wikipedia.org/wiki/Mis) və [alüminium](http://az.wikipedia.org/wiki/Al%C3%BCminium) istehsal olunur. Maşınqayırma sənayesinin inkişafında [Almaniya](http://az.wikipedia.org/wiki/Almaniya) və [Böyük Britaniyaya](http://az.wikipedia.org/wiki/B%C3%B6y%C3%BCk_Britaniya) məxsus şirkətlər mühüm rol oynayırlar. Ölkədə xalçaların kustar üsulla istehsalı geniş yayılmışdır. Təbriz, İsfahan, Məşhəd şəhərlərində toxunan xalçalar, Şiraz, Tehran, İsfahanda hazırlanan bəzək əşyaları dünya bazarında yüksək qiymətləndirilir.

Əsasən xam neft və neft məhsulları, metal filizləri, kənd təsərrüfatı məhsullarının ixracı üstünlük təşkil edir. Ölkəyə xaricdən ağır maşınqayırma və [kimya sənayesi](http://az.wikipedia.org/w/index.php?title=Kimya_s%C9%99nayesi&action=edit&redlink=1), maşın, dəmir, polad, tekstil malları, kağız idxal olunur. Əsas ticarət tərəfdaşlarına[Türkiyə](http://az.wikipedia.org/wiki/T%C3%BCrkiy%C9%99), [Birləşmiş](http://az.wikipedia.org/wiki/B%C6%8F%C6%8F) Ərəb Əmirlikləri, [Almaniya](http://az.wikipedia.org/wiki/Almaniya), [Böyük Britaniya](http://az.wikipedia.org/wiki/B%C3%B6y%C3%BCk_Britaniya), [İtaliya](http://az.wikipedia.org/wiki/%C4%B0taliya), [Yaponiya](http://az.wikipedia.org/wiki/Yaponiya) daxildir.

İran inkişaf etmiş nəqliyyat infrastrukturuna malikdir. Burada avtomobil yollarının ümumi uzunluğu 180 min km hesablanır. Dəmir yolları xətlərinin uzunluğu 8400 km-dir. Ölkədə 300-dən çox aeroport fəliyyət göstərir. Ölkənin 6 böyük şəhərində metro tikintisi aparaılır.

Rusiya ərazisinə görə dünyanın ən böyük dövlətidir (*quru səthinin 1/9-i*). Ərazisinin 1/4-i Avropanın, 3/4-ü isə Asiyanın payına düşür. Bu reallıq Rusiyaya həm [Avropa](http://az.wikipedia.org/wiki/Avropa), həm də [Asiya](http://az.wikipedia.org/wiki/Asiya) ölkəsi olmağa imkan verir. Rusiya çox zəngin təbii resurslara malikdir. Burada dünya üzrə təsdiqlənmiş resursların 21%-i cəmləşmişdir. Ölkə neft və qazın hasilatında dünya lideridir. Burada sübut olunan neft ehtiyatı 10 milyard tondan çox, qaz ehtiyatları isə 20 trilyon m3-ə qədər hesablanır. Ölkədə hər il orta hesabla 500 milyon ton neft, 600 milyard m3 qaz hasil olunur ki, bunların da ixracından dövlət büdcəsinə milyardlarla dollar məbləğində vәsait daxil olur. Hazırda Rusiya Şimal Buzlu Okeanın özünəməxsus dəniz akvatoriyasında aşkarlanmış iri neft yataqlarıni istismar etmək niyyətindədir [18, 24].

Rusiyada güclü [qara və əlvan metallurgiya](http://az.wikipedia.org/w/index.php?title=Qara_metallurgiya&action=edit&redlink=1), kimya, maşınqayırma sənayesi yaradılmışdır. Yüngül və yeyinti sənayesi inkişaf etdirilmişdir. Meşə sənayesi ölkənin qədim və güclü inkişaf etmiş sahələrindəndir. Rusiya özünün hərbi-sənaye kompleksi və raket texnologiyası ilə olduqca güclüdür. Ölkənin aqrar sektoru da çoxsahəlidir.

İxracatda əsas yeri xam neft və təbii qaz təşkil edir. Bundan başqa hərbi məhsul, qara və əlvan metallar və digər istehsal malları da ixrac olunur.

Ölkədə bütün nəqliyyat növləri, dəmiryol, avtomobil, su, hava və boru-kəmər nəqliyyatı inkişaf etmişdir. Burada dəmir yollarının uzunluğu 120 min km-dən çoxdur. Volqa çayının imkanlarını genişləndirmək məqsədilə Rusiya ərazisində [Volqa-Don](http://az.wikipedia.org/w/index.php?title=Volqa-Don_kanal%C4%B1&action=edit&redlink=1), [Moskva kanalı](http://az.wikipedia.org/w/index.php?title=Moskva_kanal%C4%B1&action=edit&redlink=1), [Volqa-Baltik dənizçilik kanalı](http://az.wikipedia.org/w/index.php?title=Volqa-Baltik_d%C9%99niz%C3%A7ilik_kanal%C4%B1&action=edit&redlink=1) salınmışdır. [Qara dəniz](http://az.wikipedia.org/wiki/Qara_d%C9%99niz) və [Baltik dənizi](http://az.wikipedia.org/wiki/Baltik_d%C9%99nizi), [Şimal Buzlu Okeanı](http://az.wikipedia.org/wiki/%C5%9Eimal_Buzlu_Okean%C4%B1) və [Sakit Okean](http://az.wikipedia.org/wiki/Sakit_Okean) sahillərində iri port şəhərləri yaradılmışdır. Ölkədə 232 hava limanı fəaliyyət göstərir ki, onlardan da 71-i beynəlxlaq uçuşları həyata keçirir. Hazırda Rusiya, dünyada ikinci yerdə duraraq, 62 min km magistral neft və 150 min km qaz boru kəmərlərini əhatə edən boru kəmər nəqliyyat-kommunikasiya şəbəkəsinə malikdir. Həmin kəmərlərlə ildə 300 milyon tondan artıq neft, 530 milyard m3-dən artıq qaz nəql edilir. Son illərdə avtomobil və boru kəməri nəqliyyat növlərinin əhəmiyyəti xeyli artmışdır. Burada avtomobill yolların uzunluğu 1 milyon km-dən çoxdur [21].

Göründüyü kimi, Xəzər hövzəsi regionunun dövlətləri, öz iqtisadi inkişafını bu və ya digər dərəcədə dənizin və ona bitişik zonanın neft-qaz potensialı ilə bağlayırlar. Bu da təbiidir. Xüsusən üç müstəqil türk dilli dövlətin - Azərbaycan, Qazaxıstan və Türkmənistan iqtisadiyyatlarının şaxələndirilməsində bu resursların əhəmiyyətinə istinad edirlər. Lakin status məsələsinin aşıq qalması bu məsələdə özünün çətinliklərini ortaya qoyur. Məsələ məhdudiyyət yaratma kəskinliyi ilə daha çox regiondakı karbohidrogen ehtiyatlarının dünya bazarlarına çıxarılmasında göstərir. Buna baxmayaraq, Xəzərdən keçəcək bir çox neft-qaz kəmərlərinin layihəsi artıq hazırlanmışdır. Bu məqsədlə ABŞ türkmən qazının TransXəzər marşrutunun texniki iqtisadi əsaslandırılması üçün 750 min dollar məbləğində vəsait ayrıdığını bildirmişdir. Bu amil də bir daha Xəzər bölgəsində proseslərin üstün olaraq onun karbohidrogen ehtiyatlarıyla bağlılıqda inkişaf etdiyini və yaxın gələcəkdə buradan strateji neft və qaz kəmərlərinin keçəcəyinin yəqinliyini əsaslandırır.

**6.Xəzərin gəmiçilik potensialı və nəqliyyat arteriyaları**

Xəzərin enerji resusrlarının daşınmasında nəqliyyat arteriyaları mühüm əhəmiyyət daşıyır. Hazırda Xəzərin neft-qaz resurslarının dünya bazarına çıxışının Bakı-Ceyhan, Bakı-Novorossiysk, Bakı-Supsa, Atasu-Alaşankoy (*Qazaxıstan-Çin*), Tengiz-Novorossiysk (*Xəzər Boru Konsorsiumu*), Atıray-Samara neft və Bakı-Ərzurum qaz kəməri vasitəsi ilə təmin olunur. Mühüm neft-qaz arteriyaları sayılan bütün bü kəmərlər isə öz növbəsində əsas istehlakçılara birbaşa yetişməyərək limanlarda tankerlər vasitəsi ilə ünvanlara çatdırılır. Burada əsas maneə isə Xəzərin dünya okeanına birbaşa çıxışının olmaması ilə bağlıdır.

Vurğulandığı kimi, qapalı su hövzəsi olan Xəzər dənizinin dünya okeanı ilə yalnız şimaldan Volqa çayı vasitəsi ilə əlaqəsi vardır. Burada əsas yeri Volqa-Don kanalı tutur. Kanal Xəzərə qovuşan Volqa çayı ilə Azov dənizinə tökülən Don çayını birləşdirir ki, buradan da Qara dəniz vasitəsi ilə dünya okeanına çıxış əldə edilir. Bundan başqa Xəzər dənizi yenə də Volqa çayı vasitəsi ilə şimaldan Volqa-Baltik və Baltik-Ağ dəniz kanalları ilə də dünya okeanına qovuşa bilir. Lakin uzun sürən qış mövsümündə kanalın donması və eyni zamanda okeana çıxışda çoxsaylı boğaz və aşırımların olması naviqasiya problemləri yaradır. Kanalın texniki göstəricilərinin adekvat olmaması, prosedur mürəkkəblikləri də əlavə çətinliklərə yol açır. Bundan başqa, qışda Xəzərin şimalı donduğundan Bakı-Həştərxan yolunda hərəkət kəsilir. Xəzərin Azərbaycan sahilində isə iri Kür çayında donma hadisəsinə əsasən rast gəlinmir. Çox uzun illər öncə Xəzər dənizindən Tiflis şəhərinə qədər üzən nəqliyyat vasitələri ilə getmək mümkün olmuşdur. XX əsrin ortalarından başlayaraq Kür çayında tikilən silsilə su anbarları burda gəmilərlə bağlı su nəqliyyatının hərəkətini məhdudlaşdırmışdır. Bununla bağlı o zamanlar Azərbaycanda mövcud olmuş çay nəqliyyat donanması da fəaliyyətini dayandırmışdır. Hazırda burada su nəqliyyatı lokal xarakterlidir və əsasən katerlər vasitəsi ilə həyata keçirilir.

Sahilyanı dövlətlərlə isə əlaqələr Xəzərin limanları vasitəsi ilə və mümkün olduqca quru yolları ilə qurulur. Quru yüklər, neft və neft məhsulları gəmilər və tankerlər vasitəsi ilə daşınır. Bakı (*Azərbaycan*), Aktau (*Qazaxıstan*) və Türkmənbaşı (*Türkmənistan*) limanlarında qatarların hərkətini təmin edən bərə keçidləri vardır.

Xəzərdə isə su nəqliyyatından istifadənin uzun tarıxi kökləri vardır. Burada gəmiçiliyin min illər mövcudluğunu Xəzərin Abşeron sahillərində yerləşən qədim Qobustan yaşayış məskənindəki qayalarda gəmi şəkillərinin olması bir daha əyani yəqinliklər gətirir. Məşhur norveçli alim və dəniz səyyahı Tur Heyerdal (*1914-2002*) dəfələrlə hazırkı Qobustan qoruğuna gəlmiş və qaya rəsmlərindəki qamış gəmilərin b.e.ə. VI minilliyə aid olması ilə bağlı rəyləri təsdiqləmişdir. Burada məşhur səyyahın bir fikri də xüsusi maraq doğurur. Onun qənaətincə, Azərbaycan xalqının kokü ilə norveçlilərin bağlılığı vardır. Bu bir daha ondan irəli gəlir ki, min illər öncə Xəzər dənizinin Baltik dənizinə çıxışları olmuşdur. Bununla belə, Xəzərdə iri gəmilərin yaranması son iki yüz ilə təsadüf edir [21].

XIX əsrin 70-80-cı illərində Azərbaycanda neft sənayesinin sürətli inkişafı Xəzərdə dəniz nəqliyyatının sürətli inkişafına təkan vermişdir. Rusiya parlamentinin 1858-ci il 21 may fərmanı ilə yaradılan “Qafqaz və Merkuri” Səhmdar Dənizçilik Cəmiyyəti Xəzərdə Azərbaycana məxsus dəniz gəmiçiliyinin rəsmi təsisat tarixi olmuşdur. Həmin illərdə Xəzərdə təşəkkül tapan dəniz donanması Rusiya dəniz donanmasının daşıdığı yükün 40%-ə qədərini əlində cəm etmişdi. 1861-ci ildə Rusiyada bütün sərnişin, yük gəmilərinin 72,5%-i (*296 ədəd*) Xəzərdə işləyirdi. Bu illәrdә tәkcә dәniz vasitәsi isә һәr il 350 milyon puddan çox neft mәһsulları ixrac olunurdu. Ticari әlaqәlәrin genişlәnmәsi vә texnoloji nailiyyәtlәr Bakı neftinin dünya bazarına çıxışına yeni texniki imkanlar verirdi. Belə ki, dünyada ilk neft tankeri 1878-ci ildə yükgötürmə qabiliyyəti 250 ton olan “Zaroastr” (*Zərdüşt*) adlı tanker və eyniliklə də 1903-cü ildə dünyada ilk teploxod *(“Vandal”*) Xəzərdə hərəkət etmişdir. O dövrlərdə Bakı limanlarından 40 ölkənin müxtəlif gəmiləri yük daşıyırdı. 1900-cü ildə Bakı limanı quru yük, neft məhsulları və sərnişin daşımalarına görə dünyada birinci yeri tuturdu. 1908-ci ildə isə artıq tutumu 6 min ton olan dəniz tankeri fəaliyyət göstərirdi. XX əsrin əvvəllərində Azərbaycanda neft və neft məhsullarının təqribən 80%-i dəniz nəqliyyat vasitələrindən istifadə etməklə nəql olunmuşdur [3].

Azərbaycanda paytaxt Bakının Xəzər sahilində multimodal daşımaları həyata keçirən mühüm nəqliyyat loğistik mərkəz fəaliyyət göstərir. Hazırda şəhərin çənub girişində bütün Xəzər hövzəsi regionunda ən böyük olanYeni Bakı Beynəlxalq Dəniz Ticarət Limanı Kompleksinin inşası davam etdirilir. Bu kompleks tam gücü ilə işlədikdə 25 milyon tona qədər yük/417000vaqon və 1 milyon TEU-ya qədər konteyner/500000vaqon potensialında olacaqdır. O, Bakı-Tbilisi-Qars dəmir yolu bağlantısı layihəsinin həyata keçirilməsi nəticəsində gözlənilən yük həcmlərinin təmin edilməsinə mühüm dəstək yaradacaqdır. Qeyd olunmalıdır ki, hazırda Xəzər dənizində yük dövriyyəsinin təqribən 42%-dən çoxu Bakı limanının payına düşür.

Xəzirin yeni nəqliyyat marşrutlarında Azərbaycan ərazisindən keçəcək qlobal nəqliyyat xətti - Simal-Cənub dəhlizi də mühüm əhəmiyyət kəsb edəcəkdir. Hələlik layihələndirmə mərhələsinə daxil olmamış bu marşrut Rusiya və İran ərazisindən keçməklə Yaxın Şərqdən və Cənub-Şərqi Asiyadan Avropaya daşınan yükdaşımaları bir neçə dəfə artırma imkanında olacaqdır. Bu xətt Suveyş kanalı vasitəsi ilə Hindistandan Avropaya uzanan nəqliyyat keçidindən 3 dəfə qısadır. Dəmir yolu, su nəqliyyatı və avtomobil xətlərini ehtiva edən bu nəqliyyat marşrutunun işə düşəcəyi təqdirdə planetin Cənubundan Avropaya hər il orta hesabla 15-20 milyon ton yükün daşınacağı gözlənilir. Həmin dəhlizin açılısı Fars Körfəzi ərəb ölkələrinin Avropa ilə əlaqəsində nəqliyyat alternativini təmin edərək zəvvarların İslamın müqəddəs yerlərinə, xüsusən də Məkkə və Mədinə şəhərlərinə səyahəti üçün əhəmiyyətli olacaq, ənənəvi marşrutlardan istifadə intensivliyini mülayimləşdirəcəkdir.

Xəzər hövzəsi regionunda digər bir mühüm ideya dənizin dəmir və avtomobil yolları ilə həlqəyə alınmasındadır. Bu həlqə demək olar ki, reallaşmaqdadır. Onu qapayan əsas xətt isə İranın Rəşt şəhərindən Azərbaycanın Astara şəhərinə yönələn dəmir yolunun inşasının başa çatması olacaqdır.

Xəzərin sektorial bölgüsü tamamladığı təqdirdə Türkmənisan Azərbaycana yetişən TransXəzər qaz xətti layıhəsini reallaşdıra bilər. Azərbaycan tərəfi Türkmənistan və Mərkəzi Asiya qazına öz kommunikasiya vasitələrini verə biləcəyini açıqlayıb. O da faktdır ki, Türkmənistan Avropa üçün 10 milyard m3 qaz ehtiyatı saxlayır. Türkmənistanın mövqeyi belədir ki, qazın Avropaya çıxması üçün lazım olan dənizin dibi ilə boru kəmərinin tikintisi yalnız Xəzəryanı ölkələrin razılığı ilə baş tuta bilər.

Xəzərin nəqliyyat problemləri sırasında vurğulandığı kimi, onun dünya okeanına çıxışı məsələsi əsas yer tutur. Bu sırada Rusiya ərazisindəki şimal kanalları o qədər də əlverişliliyi təmin edə bilmir. Burada naviqasiya problemləri ilə yanaşı marşrut boyu bir neçə dövlət sərhəd keçidinin mövcudluğu da nəqliyyat çətinliklərinə və vaxt itkilərinə səbəb olur. Digәr tәrәfdәn, Rusiya Xәzәrin okeana yeganә çıxış yolundan siyasi-iqtisadi mәqsәdlәrdә tәzyiq vasitәsi kimi istifadә edir. Bәlә vәziyyәt Azәrbaycanla yanaşı, bu kanaldan әnәnəvi istifadә etmiş digәr Xәzәr һövzәsi ölkәlәri dә asılı vәziyyәtә salır.

Problemin optimal vəziyyətə gətirilməsi istiqamətində daha bir alternativlik kimi İran İslam Respublikasının ərazisindən keçməklə Xəzər dənizinin Fars körfəzinə çıxışını təmin edən nəhəng kanalın çəkilişi çıxış edə bilər. Bu düşüncə o qədər də yeni deyildir. Əvvəllər də Xəzərin cənubdan okean sularına qovuşması istəkləri mövcud olmuş və hazırda da bu aktuallıq səngiməmişdir. Müasir ETT və innovasiyalar sahəsindəki nailiyyətlər prinsipcə müvafiq meylin gerçəkliyinə mümkünatlar yaradır. Xəzər Fars körfəzi kanalı uzunluq parametrlərinə görə Suveyş kanalından böyük olmasına baxmayaraq, onun gerçəkləşməsini asanlaşdıran təbii coğrafi mühit mövcuddur. Bu arealda İrana mənsub su nəqliyyatı imkanlı Qızılüzən və Qarun çaylarını dərinləşdirmək və həmin xətt boyunca yerləşən irili-xırdalı göllərin, çoxsaylı kiçik çayların, dərə və digər relyef yaranışlarının imkanlarından istifadə etməklə nəzərdə tutulan kanala buraxılış vermək mümkündür. Çoxmilyardlı valyuta resursu tələb etməsinə baxmayaraq, belə bir kanalın çəkilişi okean suları ilə birbaşa əlaqəsi olmayan üç Xəzər hövzəsi (*Azərbaycan, Qazaxıstan və Turkmənistan*) ölkələrinin yeni geosiyasi situasiyada okeana çıxışının ümidli alternativliyini, habelə dünya iqtisadiyyatına dayanıqlı inteqrasiyasını daha dolğun təminatlı edəcəkdir.

Bundan başqa Xəzərin dünya okeanına birləşməsi istiqamətində onu Qara dənizlə qovuşduracaq layıhələr də yer alır. Burada fikirlər əsasən hər iki dənizi vaxtilə birləşdirmiş Kuma - Manıç çökəkliyinin yenidən kanal halına salınması üzərində qurulur. Uzunluğu 500 kilometrə çatan çökəklik ən yüksək nöqtəsində çox xırda bir hissədə 20 metrdən bir az dərin kanal çəkməklə Xəzərlə Qara dənizi yenidən quvuşdurmaq mümkündür. Bu çökəklikdə 170-ə yaxın göl var ki, kanal çəkilərsə, bu göllər təbii yolla birləşəcək. Belə bir layihənin reallaşması bir çox dövlətlərin marağındadır. Xəzər və Azov-Qara dəniz hövzələri arasında yeni su dəhlizi uzunluğu 1500 km olan Volqa-Don kanalının cənubundan keçəcək və ondan min kilometrə qədər qısa ola bilər. Orta qiymətlə dəyəri 5 milyard ABŞ dollarına bərabər götürülən kanal şlüz sayına, yükgötürmə qabiliyyəti göstəricilərinə və daşınma müddətinin qısalığına görə də Volqa-Don kanalından üstün olacaqdır. Məsələ Türkiyədə də vaxtaşırı irəli sürülən təkliflər sırasında yer alıb. Burada məqsəd Bosfor boğazının yükünün azaldılması, Türkiyənin Xəzərə, İranın isə Qara və Aralıq dənizlərinə, həmçinin okeanlara çıxışını təmin etməkdir [21].

Xəzər-Qara dəniz kanalının inşası ideyası Qazaxıstan prezidenti Nursultan Nazarbayevin (*1940*) də çıxış və bəyanatlarında yer alıb: “Xəzəryanı region və Orta Asiyanın zəngin resurslarının daşınma ehtiyacı var. Biz müxtəlif marşrutlar axtaracağıq. Xəzər və Qara dənizləri arasında “Avrasiya” gəmiçilik kanalının tikintisi əlamətdar layihə ola bilər”.

Bütün bu keyfiyyətlələ yanaşı bu layıhədə müəyyən kəskin problemlərin yaranacağı ehtimalı da böyükdür. Belə olan halda Qara dənizlə Xəzər dənizinin səviyyəsi bərabərləşə bilər. Bu baş verərsə, Xəzər sahilində yerləşən bir çox yaşayış məntəqələri, o cümlədən Qazaxıstanın Aktau, Türkmənistanın Türkmənbaşı, Rusiyanın Mahaçqala, Azərbaycanın paytaxtı Bakı kimi iri şəhərlərin su altında qalma ehtimalı yaranar. Sular Azərbaycan ərazisində Yevlaxa qədər Mərkəzi Aran rayonlarına qədər gedib çıxa bilər. Burada digər əsas təhlükələrdən biri də dənizin ekosistemi ilə bağlıdır. Belə halda Xəzərə, onun fauna və florasına təsir göstərəcək çoxsayı yad orqanizmlər daxil olacaqdır. Belə hallar Volqa-Don kanalı vasitəsi ilə də baş verib. Digər tərəfdən, bu arealda artan gəmi sayı da ekoloji fəsadlar yaradacaq.

Xəzərin Kür və Araz çayları üzrə də çətin olan Aralıq dənizi və Qara dəniz qovuşması ideyaları da nəzərdən keçiriləndir. Bütün bunlar bir daha zamanın sınağından keçməli və yeni geoiqtisadi əsaslandırmalarla möhkəmləndirilməlidir.

**7.Nəticə**

Xəzər hövzəsi regionunun dövlətləri, öz iqtisadi inkişafını bu və ya digər dərəcədə dənizin və ona bitişik zonanın karbohidrogen potensialı ilə bağlayırlar. Xüsusən üç türkdilli dövlət - Azərbaycan, Qazaxıstan və Türkmənistan iqtisadiyyatlarının şaxələndirilməsində bu resursların əhəmiyyətinə istinadları yetərlidir. Bundan irəli gələrək, dövlətlər müvafiq təbii resursların hasilatlını həyata keçirir və onun daşınması üzrə nəqliyyat-logistika infrastrukturları formalaşdırmışlar. Eyni zamanda, Xəzərdən keçəcək digər neft-qaz kəmərlərinin layihələri də işlənməkdədir. Bu sırada daha unikal sayılan Türkmənistanın qaz resursları ilə bağlı TransXəzər marşrutudur ki, onun da texniki iqtisadi əsaslandırması üçün zəruri olan vəsait ABŞ tərəfindən ayrılmışdır. Lakin bu çevrədə status məsələsinin açıq qalması geniş faydalanma çətinlikləri, əməkdaşlıq problemlərini ortaya qoyur. Məsələ məhdudiyyət yaratma kəskinliyi ilə daha çox karbohidrogen ehtiyatlarının dünya bazarlarına çıxarılmasında göstərir.

Xəzərin dəniz və göl fərqlilikləri üzrə təhlili qiymətləndirmələr bir daha əsaslandırır ki, Xəzər beynəlxalq sərhəd gölüdür və onun status problemi sahilyanı ölkələrlə bağlı mənsubiyyət dərəcəsi ilə əlaqələndirilməlidir. Bunu dəniz və göl fərqlilikləri üzrə apardığımız təhlilin nəticəsi olaraq müəyyən etdiyimiz beş ulduzlu konfiqurativ sxemdən də görmək mümkündür.

Hazırda Xəzərin yekun hüquqi statusunu müəyyən edəcək Konvensiyanın razılaşdırılması məqsədi ilə işçi qrupların görüşləri davam etdirilir. Xəzəryanı ölkələrin dövlət başçılarının növbəti zirvə toplantısının gələn il - 2016-cı ildə [Türkmənistan](https://az.wikipedia.org/wiki/T%C3%BCrkm%C9%99nistan) paytaxtı Aşqabad şəhərində keçirilməsi razılaşdırılıb. Bu sammitdə Xəzərin statusu ilə bağlı yekun yekdil qərarın əldə olunacağı gözləntilərindən danışılır. Günün reallığı ondan ibarətdir ki, Xəzəryanı dövlətlərin bu sahədəki mövqeləri həm fərdi və həm də qruplu formada müxtəlif aspektlidir. Bu kontekstdə ümumi olanları da yetərli hesab etmək mümkündür. Reallıq isə aşağıdakı ümumiləşdirilmiş yanaşmaları yəqinləşdirir:

[Azərbaycan](https://az.wikipedia.org/wiki/Az%C9%99rbaycan) beynəlxalq konvensiyalara uyğun olaraq Xəzərin səthi və dibinin orta xətt boyunca 5 sektorlar bölünməsinin tərəfdarıdır və sahildən 25 dəniz mili məsafədə daxili milli sektorların yaradılmasını istəyir. Azərbaycan Bu yanaşmada Rusiya və Qazaxıstanla ortaq mövqe sərgiləyir. Bu isə o deməkdir ki, dənizdə sərhədləri yalnız Azərbaycan və Qazaxıstanla olan [Rusiya](https://az.wikipedia.org/wiki/Rusiya) Xəzərdə sərhədləri müəyyən olunmuş yeganə ölkə olaraq çıxış edir. Dənizin dibinin orta xətt boyunca bölünməsini son illərdə müəyyən qədər Türkmənistan da dəstəkləyir. Lakin onun Azərbaycanla bir sıra məsələlərdə, o cümlədən “Kəpəz” yatağına görə mübahisələri yekun nəticənin əldə olunmasını əngəllədir. Status məsələsində ən radikal mövqe isə İrana məxsusdur. O, sərhədlərin yalnız bütün tərəflərin razılığı əsasında müəyyən olunmasını dəniz dibi və səthinin, o cümlədən mineral resurslarının birgə istifadə olunmasını təklif edir. Bu yanaşmalar göstərir ki, Xəzəryanı 5 ölkədən 3-ü Xəzərin orta xəttinin müəyyənləşdirilməsinin və onun sektorlara bölünməsini, 2 dövlət isə digər bir metodu təklif edir. Formal çevrədən yanaşdıqda, Azərbaycan çoxluqda olan cinahda qərar tutur və bu vəziyyət ona müəyyən üstünlüklər yaradır. Bütün bunlar isə ümumi reallığı əks etdirir və bu baxımdan bizim təhlilin yekunu olaraq sektorial bölgü daha əsaslı şərtləndirilir. Bununla belə, Xəzərlə bağlı problemlər yalnız 5 dövləti ortaq məxrəcə gətirən hüquqi statusla tamamlanmır. Burda ondan irəli gələn və ondan kənarda olan və heç də regional mahiyyət daşımayan qlobal təyinatlar da yer alır. Bu öncə onun dünya incisi kimi beynəlxalq turizm obyektinə çevrilməsi, ekologiyası və sularının tənzimlənməsi, həmçinin Xəzərin dünya okeanına daha geniş çıxışı ilə bağlıdır.

***Ədəbiyyat siyahısı***

1.Azərbaycan SSR atlası. (1963). Bakı-Moskva: 213 s.

2.Azərbaycan Respublikası. Milli atlas. (2014) Bakı: Bakı Kartoqrafiya Fabriki, 2014, 444 s.

3.Hacızadə E.M. (2002) Neftqazçıxarma kompleksinin iqtisadi inkişaf modeli, Bakı: Elm, 472 s.

4.Авраменко И. (2001) Международное морское право. Ростов-на Дону. Феникс, 440 с.

5.Алиев И.Г. (2003) Каспийская нефть Азербайджана. М.: Известия, 798 с.

6.Алиханов Э.Н. (1977) Нефтегазоносность Каспийского моря. М.: Недра, 270 c.

7.Голованов В. Я. (2015) Каспийская книга. Приглашение к путешествию. M.: [Новое литературное обозрение](http://www.moscowbooks.ru/catalog/publish.asp?id=++++8H+++), 882 c.

8.Гуцуляк В. (2000) Морское право. М.: РосКонсульт, 325 с.

9.Дугин А. (1999) Основы геоплитики: Геополитические будущее России. Мыслитель пространством. М.: АРКТОГЕЯ-центр, 928 c.

10.Жильцов С.С. (2013) Каспийское море. Энциклопедия. M.: Восточная книга (Восток-Запад, Муравей), 560 c.

11.История Азербайджана (1958-1963). В трех томах, Баку: Издательство АН Азерб. ССР.

12.Кудров В.М. (1999) Мировая экономика, М.: Издательство БЕК, 464 с.

13.Мирзаджанзаде А.Х. и др. (1997) Фрагменты разработки морских нефтегазовых месторождений, Баку: Элм, 408 с.

14.Нефть Баку ключ к победе. (2015) Под руководством академика З.Самедзаде Баку: “LETTERPESS” 440 с.

15.Нефтяные и газовые месторождения СССР. (1987) Справочник в 2-х томах. М. Недра.

16.[www.president.az](http://www.president.az) - Azərbaycan Respublikası Prezidentinin rəsmi saytı.

17.[www.un.org/ru/documents/decl\_conv/conventions/lawsea.shtml](http://www.un.org/ru/documents/decl_conv/conventions/lawsea.shtml) - BMT-nin Dəniz Hüququ üzrə Konvensiyası

18.[www.iea.org](http://www.iea.org) - Beynəlxalaq Enerji Agentliyi

19.www.mfa.gov.az - Azərbaycan Respublikası Xarici işlər Nazirliyinin saytı

20.<http://www.runivers.ru/galleries/469099/?IBLOCK_ID=42> - Карта Каспийского моря. 1911, 134 c

21.www.elshanhajizadeh.com - prof. Elşən Hacızadənin saytı.

22.[www.outdoors.ru/book/namore/alm1967-68/1967-33.php](http://www.outdoors.ru/book/namore/alm1967-68/1967-33.php) - Xəzər dənizinin 50 adı.

23.http://detectivebooks.ru/book/22666537/ - A.Saymonov. Xəzər Dənizinin təsviri.

24.www.mie.gov.az - Azərbaycan Respublikası Sənaye və Energetika Nazirliyi.

25.[www.azstat.org](http://www.azstat.org). - Azərbaycan Respublikası Dövlət Statistika Komitəsi.

**Гаджизаде Эльшан Махмуд оглы**

Д.э.н., проф., Азербайджанский Государственный Экономический Университет

**Аннотация**

**Экономический потенциал и экспортная инфраструктура**

**Каспийского региона**

***Цель исследования:*** анализ и оценка с новых позиций геоэкономических реалий экономического потенциала и экспортной инфраструктуры Каспийского региона и определение перспектив, обусловливающих соответствующие усовершенствования в этом ареале.

***Методология исследования:*** факторные и сравнительные методы анализа.

***Результаты исследования:*** проведены соответствующие обобщения по анализу и оценке текущего состояния экономического потенциала и экспортной инфраструктуры Каспийского региона, обоснованы приемлемые сценарии по определению международно-правового статуса Каспийского моря.

***Ограничения исследования:*** разногласия по формированию нового международно-правового статуса Каспия и существование динамических тенденций и конфиденциальности по четкому определению объема углеводородных ресурсов Каспийского региона.

***Практическая значимость исследования***: обеспечение альтернативной информацией осведомленности по экономическому потенциалу и экспортной инфраструктуре Каспийского региона, а также возможность использования в исследованиях по определению международно-правового статуса Каспия.

***Оригинальность и научная новизна исследования:*** с точки зрения новых геоэкономических реалий проведены обобщения по анализу природных ресурсов и экспортного потенциала Каспийского бассейна и, в этом же контексте, оценка ожиданий по определению международно-правового статуса.

**Ключевые слова:** *Прикаспийский регион, международно*-*правовой статус Каспия, углеводородные ресурсы, экспортный потенциал, транспортная и логистическая системы.*

**Hajizadeh Elshan Makhmud oqli**

Prof. Dr., Azerbaijan State Economic University

**Abstract**

**Economic potential and export infrastructure of the**

**Caspian region**

***Purpose*** *-*analysis and evaluation in a new geo-economic position of the realities of the economic potential and export infrastructure in the Caspian region and identification of prospects, causing the corresponding improvement in this range.

***Design/methodology*** *-* factorial and comparative methods of analysis.

***Research results*** - corresponding generalizations on an analysis and estimation of current status of economic potential and export infrastructure of the Caspian region are provided, acceptable scenarios on determination of the international legal status of the Caspian sea are reasonable.

***Research limitations*** *-* divergences on forming of international legal status of the Caspian sea and existence of dynamic tendencies and confidentiality on clear determination of volume of hydrocarbon resources of the Caspian region.

***Practical implications*** *-* providing alternative information awareness of the economic potential and export infrastructure in the Caspian region, as well as the use of research to determine the international legal status of the Caspian Sea.

***Originality and scientific novelty of research*** - in terms of new geo-economic realities of the generalizations made on the analysis of natural resources and the export potential of the Caspian basin and, in this context, the evaluation of expectations to determine the international legal status.

**Keywords:** *Caspian region, the international legal status of the Caspian Sea hydrocarbon resources, export potential, transport and logistics system.*

**JEL Classification Codes:** *F53,* *K11, K2, K33, L72, L91, L92, P28, P48*

**196.Xəzər hövzəsi regionun iqtisadi potensialı və ixrac infrastrukturu.** Azərbaycanın vergi jurnalı. Bakı: № 4, 2015. 2,0 ç.v.

1. 1 dəniz mili = 1,852 km. [↑](#footnote-ref-1)
2. bu sular sahilyanı dövlətlərin ərazisinin tərkib hissəsi olaraq qanuniləşdirilmişdir. [↑](#footnote-ref-2)